Erckmann-Chatrian - Wikipedia, entziklopedia askea.\nÉmile Erckmann eta Alexandre Chatrian, 1875 inguruan.\nErckmann-Chatrian elkarrekin idatzi zuten bi idazle frantsesek, Émile Erckmann (Phalsburg, 1822 - Luneville, 1899), eta Alexandre Chatrian (Soldatenhal, 1826 - Villemomble, 1890), hartu zuten izena da.\nHasieran arrakasta gehiegirik izan ez bazuten ere, haien jarrera abertzaleak berehala erakarri zituen irakurleak. L´illustre Docteur Mathéus (1859) izan zen beren lehen obra ezaguna. Ondoren etorri ziren Contes et Romans populaires: Contes des bords du Rhin (1862, "Herri ipuin eta kontakizunak: Rhinen ertzeko ipuinak"), L´ami Fritz (1864, "Fritz adiskidea"). Beren obrak Romans nationaux titulupean bildu zituzten; abertzaletasunez beteak dira, Alemaniak Alsazia hartu ondorengoak izaki. Bakearen aldeko obrak ere idatzi zituzten: Madame Thérèse (1863), geroago Waterloo (1865) eta abar.\nOrriaren azken aldaketa: 5 martxoa 2019, 17:10.


Egia Euskaraz eredua Euskal Herri osoan eta aste berean? | Jalgi hadi plazara\nHasiera » Euskara » Egia Euskaraz eredua Euskal Herri osoan eta aste berean?\nHizkuntza Politikarako Sailburuordetzak eta Euskaltzaleen Topaguneak euskara hutsean aritzeko esperientziak Euskal Herri osora zabaltzeko proposamena egin dute.\nUdaltop, Udaletako Euskara Zerbitzuen topaketetan aurkeztu dute proposamena eta jardunaldietan bertan euskalgintzako eragileek haien iritzia emateko aukera izan dute.\nProposamenaren abiaburua Donostiako Egia auzoan, Arrigorriagan, Lasarte-Orian, Agurainen… dago. Auzo eta herri horietan eta beste hainbatetan herritarrek euskara hutsean aritzeko ekimenak egin dituzte. Euskaldun askok konpromisoa hartu zuen astebetez euskaraz egiteko eta beste herritar askok, nahiz eta euskaraz hitz egin ez, haiei euskaraz egiteko gonbitea luzatu zieten bizilagunei. Herri ekimen horietan oinarritu dira Hizkuntza Politikarako Sailburuordetza eta Topagunea.\nProposamenaren berezitasun nagusia da Euskal Herri osoan egingo litzatekeela ekimena, eta aldi berean. 11 eguneko erronka litzateke eta 2018ko azaroaren 23an hasi eta abenduaren 3an, Euskararen Egunean, bukatuko litzateke.\nHiru helburu ditu ekimenak: hizkuntza praktikei astindua ematea; tokiko euskalgintza aktibatzea; eta urrats berri eraginkor eta egonkorrak ematea.\n16 urtetik gorako lagunek hartu ahal izango dute parte. Norbanako gisa aritu ahalko dira, baita taldean ere (auzo, herri, kirol elkarte, enpresa…). Lau eratako taldeak aurreikusten dira errealitate soziolinguistikoa kontuan hartuta: ulertu bai, baina jarrera aktiborik ez dutenak; ulertzen ez duten euskaltzaleak; euskaldun erabiltzaile aktiboak; eta elkarteak, erakundeak eta abar.\nEkimenaren bi antolatzaileek Euskal Herriko era guztietako elkarte, erakunde publiko, enpresa, administrazio eta abar ekimenaren sustatzaile eta babesle izan daitezen saiatuko dira. Bestalde, bultzatzaile lana egiteaz gain, haien etxeetan euskaraz aritzeko praktikak errazteko neurriak hartzea eskatuko zaie. Esate baterako, Eusko Jaurlaritza Nafarroako Gobernuarekin, Ipar Euskal Herriko erakunde publikoekin, EAEko hiru aldundiekin eta udalekin, besteak beste, saiatuko da lan bikoitz hori egiten.\n“Baietz 11 egun euskaraz elkarrekin!” 2018ko azaro-abenduan izango litzateke. 2019rako berriz, “Erakunde bakoitzean praktika sozial berriak erraztuko dituen neurri bat!” ekimena egiteko asmoa dute.


Itzulges: itzulpengitzarako tresna berria — EIZIE Elkartea\nBeldurra uxatuz: softwareen lokalizazioa euskaraz\nItzulpengintza arloan baliabide informatikoen garapena ziztu bizian doa. Oraingo honetan, Iberban egin dugun Itzulges aplikazioa aurkeztu nahi dizuegu. Bere izenak dioen moduan, itzulpenak kudeatzeko sortu da aplikazio hau, baina horrez gain, udal, erakunde edo enpresetan langileek euskaraz lan egiteko tresna praktikoa ere bada.\nAplikazio honek bi erabiltzaile mota ditu:\nEnpresak, udalak… Batetik, itzulpenak egiten dituzten enpresak izan daitezke aplikazio honen erabiltzaileak eta beraren bidez, haiek behar izaten dituzten itzulpen eskaerak egin, jaso, egindako itzulpenak kontsultatu, beraien berezko hiztegia sortu, elikatu eta kontsultatu eta abar egin dezakete.\nBeraz, dokumentazio eleanitza kudeatzen duten enpresei zuzenduta dago aplikazio hau, ez soilik euskara-gaztelaniarako, edozein hizkuntzatarako baizik.\nItzulges, testugintza eleanitzan langileak parte aktibo izatea nahi duten enpresa zein erakunderi zuzenduta dago. Izan ere, itzulpen laburrak egiteko edota kanpo itzultzaileek edo erakundeko langileek egindako testu zein itzulpenak zuzentzeko aukera eskaintzen du. Aukera hau administrazioetan, hala nola, udal, aldundi, erakunde publiko eta abarretan oso praktikoa da, Itzulges langileek eurek euskarazko testuak sortzeko edo itzulpenak egiteko tresna praktikoa delako.\nItzultzaile autonomoak edo itzulpen enpresak. Aplikazio hau itzultzaile autonomoentzat erabilgarria da oso, itzulpenak egiteko erabiltzeaz gain, bezeroei zerbitzu gehigarriak eskaintzeko aukera ematen dielako: zuzenketa zerbitzu arina, itzulpenak erraz gestionatzeko era berria, hiztegi propioak sortzeko aukera, etab. Itzulpen enpresentzat ere tresna praktikoa da, itzulpenen fluxu handia dutenez, itzulpenen esleipena, jarraipena, zuzenketa, zuzenketen jarraipena eta abar, egiteko aukera dutelako.\nBeraz, eta orain arte esandakoaren haritik, Itzulgesek lau funtzio nagusi dauzka:\n1. Itzulpen eskaerak kudeatzea\nItzulgesek itzulpen eskatzaileen, itzultzaileen eta zuzentzaileen artean fluxua bideratzen du.\nEskatzaileak. Eskatzaileak, gero azalduko den moduan, aldi berean, itzulpenak egin edo euskara hutsezko testuak sor ditzake.\nItzultzaileak. Hauek ere aldi berean zuzentzaileak izan daitezke, beraien testuenak edo beste batzuek egindakoenak. Hau garrantzitsua da itzultzaileek zerbitzu berriak eskaintzeko, izan ere, udal eta enpresetarako lan eginez gero, erakunde horietako langileek egin ditzaketen testuen zuzenketa lana erraz eskain dezakete.\nItzulitakoa. Aplikazioak itzulpen eskaerak egiterakoan, itzuli nahi den testua aurretik itzulita dagoen jakinarazten du. Kasu horietan, eskatzaileari horren berri ematen dio eta zuzenean biltegitik hartzeko aukera dauka.\nKontrol panela. Aplikazioak kontrol panela dauka eta bertan, itzulpenei buruzko informazio guztia ikusten da: eskatzaileak, itzultzaileak, zuzentzaileak, jatorrizko eta itzulpenaren hitz kopuruak, egoera (itzultzeke, zuzentzeke, amaituta, ezabatuta…), epeak, etab. Bezeroaren beharretara moldatzeko aukera asko dauka: nahi diren eremuak jartzen ditu ikusgai eta nahi den ordenan, eskaerak aukeratutako eremuaren arabera ordenatzen ditu, datu guztiak excelera esportatzen ditu fakturak errazago egiteko, etab.\nJakinarazpenak. Logikoa denez, aplikazioak posta elektronikoarekin batera egiten du lan eta eskaerak daudenean edo itzulpenak amaitzen direnean, e-postaren bidez mezua bidaltzen dio hartzaileari horren berri izateko, itzulpenak edo zuzenketak atxikita.\nMalgutasuna. Administratzaileak malgutasun handia du dena kudeatu dezakeelako: eskatzaileen altak, bajak, pasahitzak, memoriak, zuzenketak... Egunen batean administratzailea lanean ez badago eta itzulpenak zuzentzerik edo egiterik ez badu, bere itzultze edo zuzenketa lana beste bati esleitu ahal dio.\nHizkuntza askotarako eskaerak. Testu bat 3-4 hizkuntzatara itzuli behar baldin bada eskaera berberean adieraziko da eta aplikazioak itzultzaile bakoitzari bideratuko dio.\n2. Itzulpenak egitea\nItzulgesen funtzio nagusia itzulpenak egin ahal izatea da. Horretarako, noski, itzulpen memoria batzuen bidez funtzionatzen du. Ikus ditzagun ezaugarri nagusiak:\nItzulpenak egitea Itzulpenak egiteko bi zutabetan kokatzen ditu testuak: jatorrizko testua ezkerrean eta itzulpena egiteko lekua eskuinean. Memoriatik bi modutara zurrupatzen ditu testuak: %100 berdina denean urdinez eta %75etik gora denean marroiz. Kasu horretan, jatorrizko esaldian zegoen esaldi osoa agertzen da bi hizkuntzetan, aldatu den %25 hori arinago detektatzeko.\nItzulpenak egiteko behar diren beste funtzio batzuk ere baditu: esaldiak gehitzea (txarto moztuta dagoenean), kentzea (esaldia moztu behar denean), banan-banan edo automatikoki hitzak ordeztea (itzulpena egin ahala kontzepturen bat aldatu nahi dugunean), letra-tamaina handitzea, zuzentzaile ortografikoa eta gorriz azpimarratzen duenean hitz proposamena eman, jatorrizko esaldia helmuga esaldian automatikoki kopiatzea (obren edo atzerritar izenak direnean...), etab.\nItzulpen automatikoak. Interneten dauden itzulpen motoreak ere sartuta ditu. Euskarazkoan merezi ez badu ere, beste hizkuntzetan (gaztelaniatik katalanera edo galizierara) lagungarria da: nahi izanez gero hasieran aplikatzen da eta gero esaldiak banan-banan zuzentzen dira.\nMemoria eta hiztegi kontsulta. Logikoa denez, itzulpena egiten ari garenean hitzak kontsultatu behar izango ditugu. Horretarako goian bilaketa gelaxka agertuko da eta bertan nahi duzun hitza idatziz gero zenbait lekutan bilatzen du: itzulpen memorietan, enpresa bakoitzerako sor daitekeen hiztegi propioan eta Interneteko hiztegi erabilienetan. Horri esker, eskaera bakar batean, hitz horri buruz egon daitezkeen baliokideak kontsultatuko ditu.\nItzulpena egitean, memorian topatzen dituen esaldi erabat edo %75ean berdinak zurrupatzen ditu\nZuzenketa. Itzulgesek garrantzi handia ematen dio zuzenketa prozesuari eta horretarako, itzulpen prozesu barruan urrats berezitua da. Batetik, nahi izanez gero, beste pertsona bati eman ahal zaio zuzenketaren ardura eta horrela, itzulpena amaitzen denean, berak jasoko du eta berak egingo du zuzenketa.\nZuzentzeko aplikazioak hirugarren zutabea sortzen du eta bertan aldatu nahi den esaldia kopiatzen du, gero, nahi den aldaketa egiteko. Zuzenketak egiterakoan ohartxoa ere jartzeko aukera dago, egindako zuzenketaren azalpena jartzeko.\nHorrez gain, norberak egiten dituen edo berari egiten dizkioten zuzenketen historiala gordetzen du eta horrela, zuzenketa lanaren jarraipena egitea errazten da.\nMemoriak. Bezero bakoitzak bere memoria badu ere, itzultzaile batek bere bezero guztien memoriak kontsulta ditzake aldi berean. Horrez gain, beste itzultzaileren baten esku jar ditzake memoria hori on line, itzulpenean lagun diezaion, adibidez, txosten handi bat egiteko zatitu eta batzuen artean itzuli behar denean. Hau da, memoria on line dagoenez, erraz konpartitzen da behar den itzultzailearekin.\nZuzenketa hirugarren zutabean egiten da\nEgindako zuzenketen historiala gordetzen du\nAplikazioa memorien mantentze lana erraz egiteko pentsatuta dago eta horretarako, memorien atalean, fitxak bilatu, ordezkatu, daturen bat aldatu (itzultzailea, data...) eta beste funtzio batzuk badauzka. Horri esker, erakunde batean sail baten izena aldatuz gero, aurreko izena automatikoki ordeztu daiteke memoria osoan.\nHorrez gain, wordfast, excel zerrendak eta bestelako euskarrietan dauden memoriak erraz inportatu zein esportatzen ditu. Adibidez, itzulpen bakoitzerako wordfast memoria bana sortzen du.\nMemoria eguneratzeko menua 3.\n3. Langileek euskaraz lan egitea erraztea\nLangileek itzuli edo idaztea. Aurreko funtzioez gain, Itzulgesek langileak euskararen normalizaziorako eragile aktibo bihurtzen laguntzen du. Izan ere, langileei testuak euskara hutsean sortzeko tresna erabilgarria ere eskaintzen zaie, hiztegi eta guzti. Itzulpen laburrak egiteko aukera ere badu.\nTestu prozesadorea. Itzulgesek testu prozesadore gisa funtzionatzen du eta beraz, akats ortografikoak egiten direnean hitza gorriz azpimarratzen du, testu prozesadoreek egiten duten moduan.\nHorrez gain, zuzentzaile ortografikoak zenbait aukera ematen du, esaterako berba berriak igotzeko aukera.\nTestuak zuzentzea. Testua amaitutakoan zuzentzera bidaltzen da, itzulpenekin egiten den moduan. Zuzendu ondoren, posta elektronikoan testua jasoko du bi zutabetan: batean berak idatzitakoa egongo da eta beste zutabean zuzendutako testua. Fondo horian egin zaizkion zuzenketak zehaztuta egongo dira.\nAkats ortografikoak detektatu eta hitz proposamenak egiten ditu\nZuzenketa zirkuitu horri esker, langileek idatzitako testuetan kalitatea ere berma daiteke.\nIdazmen ikastaroak. Zuzenketa zerbitzu honi esker, adibidez, enpresa eta udalei zerbitzu berriak eskaini ahal zaizkie, esate baterako, idazmen ikastaroak.\n4. Terminologia eta memoria sozializatzea\nEnpresa bakoitzak bere hiztegi propioa sortu dezake eta, horri esker, itzulpenak egiterakoan langileek zein itzultzaileek beti terminologia bera eta memoriako itzulpen eguneratu berberak kontsultatuko dituzte. Sistema hau testu bateratuagoak lortzeko baliabide ona da.\nItzultzaileek zerbitzu berri hau eskaini ahal dute, hau da, erakundearen terminologia zerrenda prestatzea, memoria urtean behin eguneratzea (sailen izenak aldatu edo produktu berriak... egonez gero).\nBeste aplikazioekiko abantailak eta desabantailak\nItzulgesek itzulpenak egiteko aplikazioekin alderatuta (Wordfast...) abantaila asko baditu ere desabantailaren bat ere badu. Adibidez, irudi edo argazkiak dituzten testuak edo formatu bereziak dituzten itzulpenak Wordfastekin hobeto itzultzen dira, itzulgesen irudiak gordetzea ez delako praktikoa.\nHala ere, arazo hau konpontzeko aukera badago, Itzulgesek itzulpen bakoitzean Wordfastekin bateragarria den memoria sortzen du. Horrela, testua itzuli eta zuzendu ondoren, word dokumentua zabaldu, itzulgesek sortutako memoria aukeratu eta doako Wordfasten bidez ordezkatu daitezke testuak automatikoki.\nBeste arazo bat itzulpenak egiteko Internetera konektatuta egon beharra izan daiteke. Baina hau abantaila ere bada, Itzulges erabiliz gero ez delako beste itzulpen aplikazioekin lan egin ahal izateko behar den asistentzia teknikorik behar, Interneten zuzenean egiten delako lan, inolako aplikaziorik instalatu behar izan gabe.\nKostua eta doako bertsioa\nItzulgesek doako bertsioa dauka, nahi duenak proba egiteko: itzulpenak, zuzenketak, memoriekin lan egitea, etab. Bertsio horrek muga bat dauka eta sor daitezkeen itzulpen memorietan, guztira, 1.500 esaldi gorde daitezke. Aplikazioarekin gustura egonez gero, ohiko bertsiora pasatzeko ez dago arazorik.\nItzulges aplikazio berria izanik, urrian abian jarri zenetik hona hobekuntza asko egin dira (itzulpen motoreak sartu, zuzenketa fluxua hobetu, ehunekoak automatikoki euskaratzea...) eta etengabe ari da hobetzen. Zentzu horretan, erabiltzaileek bidalitako proposamenak kontuan hartzen dira eta kostu gehigarririk gabe, horietako asko garatzen dira.\nAplikazioaren kostua erabiltzaile kopuruaren araberakoa da eta tarifa webgunean ikusgai dago.


Albisteak_Logikaline_Hemengoak elkartea jaio da Logikalineren eskutik\nHemengoak elkartea jaio da Logikalineren eskutik\nContact center-a hasi da berriro proiektuak babesten. Kultura-arloko proiektu interesante bat dugu oraingoan.\nProiektuaren helburua da gure gizartearen kultura eta nortasun paregabeak markatu dituzten tradiziozko ohiturei bizirik eustea.\nErakusketa ibiltarien bidez, Gorka Garmendiak elkartearen proiektuak azalduko ditu. Gorka Garmendia ondarean aditua eta aholkulari etnografikoa da.\nErakusketen zikloa, ez dago esan beharrik, Abaltzisketan hasiko da, Udalaren laguntzaz, segurtasun neurri zorrotzekin eta aforoari buruzko arauak betez. Oraindik ez dakigu noiz hasiko diren erakusketak; baina, urtea amaitu baino lehen hasiko dira, seguruenera.\nOraingoan, Gorka Garmendiak naturaren hizkuntza sakratua mendeetan zehar ezagutu zuten emakumeak omentzen ditu, haiek izan baitziren gure ohiturak eta inguratzen gaituen mundua ulertzeko moduak markatu zituztenak.\n2019an, Gorka Garmendiaren lehen eleberria argitaratu zen: «BA, el equilibrio entre los mundos«. Lan laburra da, sinbolismo bisualaz betea.\nEleberria Xibarit Argitaletxeak argitaratu du edizio bakarrean eta, arrakasta handia izan duenez, oso azkar amaitu da argitalpena.\nIkusita eleberriak izan duen onespen zabala eta jendea eske eta eske ari zitzaiola, egileak eta Logikalinek indarrak batu dituzte, Hemengoak izeneko abentura berri honetarako, gure herriak inguratzen dituzten ezaupideei eta tradizioei bizirik eusteko asmoz.


Zinemara gutxitan zergatik? | Hegoaldeko Txokoa\n← Zelan jaten duzu?\nTeknologia berriak gizakiaren lagun ala etsai? →\nZinemara gutxitan zergatik?\nurria 14, 2013 atalean hegoaldeuskaltegia -k publikatua\nGero eta gutxiago joaten omen gara zinemara. Arrazoien artean sarreren prezioa dago, nonbait. Besterik bururatzen al zaizu zuri? Benetan uste al duzu merkeagoa izanda, jendetza egongo litzatekeela zinema aretoetan? Zuk zeuk zer egingo zenuke?\nPost hau Zinezale Kluba atalean publikatu zen. Gogokoetara gehitzeko lotura iraunkorra.\n7 erantzun Zinemara gutxitan zergatik? -ri\n10:01 pm urria 14, 2013\nDakigunez, gaur egun zinemara joateak, garesti samar kostatzen du, nahiz eta bono berezi merkeagoak egin, jendeak animatu gabe jarraitzen du, zinezaleak izan ezik.\nAlde batetik, zinematik irten ondoren, beti zerbait gehiago kontsumitzen delako, esaterako, otarteko bat, pote batzuk -edo, beraz, aurrekontua nahiko altua da, batez ere familiarekin joaten bada.\nBeste aldetik, interneten bidez, zein bideoen bidez, aukera dago filma berriak ikusteko eta gainera debalde, zure kabuz, sofan, oso lasai, bai bakarrik bai zure lagunekin.\nNire iritziz, jendea krisi honekin lagunekin etxean gero eta gehiago elkartzen da, edozein film ikusteko, eta honela diru hori aurrezten du.\nPitu -k dio:\n10:54 pm urria 14, 2013\nNire ustez oso argi dago, lehenik eta behin, sarreren prezioa oso garestia da batere ona ez den gure ekonomiarentzat, beste aldetik, filmak batzuetan ez dira guztiz erakargarriak.\nNi adibidez lehen baino gutxiago joaten naiz zinemara baina, joaten naizenean lanegunetan joaten saiatzen naiz merkeagoa delako gainera, beste pertsona batek laguntzen banau biak sarrera batekin sartzeko aukera daukagu.\n8:52 pm urria 16, 2013\nAlde batetik, BEZA igotzeak kalte handia eragin die zinemei. Gaur egun zinema batzuk itzita daude eta beateak ixteko zorian. Sarrera, orain lehen baino askoz garestiagoa da. Nagiz eta eskaintzak egin, hau da, 2×1, palomitak edo edaria dohainik; dirudienez, jendearentzat ez da hain erakargarria.\nBeste aldetik, interneten bidez aurki ditzakegu liburuak, musika, filmak… Guretzat erosoagoa eta merkeagoa ere da etxean geratzea. Baina hau denok egingo bagenu azkenean zinema guztiak itxiko lirateke.\nNire ustez,okerrago joango da egoera hau. Txikitan joan izan gara, gaur, berriz, etxean ikusi ohi ditugu filmak. Zinezaleek irekita jarraituko direlako konfiantza daukatela uste dut.\n2:34 pm urria 17, 2013\nOrain dela urte batzuk jendez gainezka aurkitu ohi genituen zinema aretoak. Zinemara joatea gure aisialdia pasatzeko aukera onenetarikoa zen, eta, aldi berean, lagunez gozatzeko. Hala ere, egun prezioa dela, internet dela, telebista adimenduak direla hutsik aurkitzen ditugu zinema aretoak, eta haietatik askok beren ateak itxi beste erremediorik ez daukate. Hortaz, zerbait egin behar dute bizirik mantentzearren.\nNik uste dut hainbat gauza kontuan hartu behar direla. Alde batetik, sarreren prezioa izugarri altua da, eta krisi garaian ezinbestekoa da prezioak lehenbailehen jaistea, bestela arazoa ez da konponduko. Gainera, WERT lege berriak ez dio irtenbiderik aurkitzen laguntzen, BEZa gehitu baitu. Ministroak arazoa ikusi nahi ez duelako inpresioa daukat. Zergatik igo ote du BEZa, zinema gaizki joanez gero? Denok guere buruari galdera bera galdetzen diogu.\nBeste aldetik, interneten etorrerak goitik behera aldatu du mundua. Oso lagungarria da guretzat, ondo erabiliz gero. Hala ere, programa batzuen bitartez filmak deskarga ditzakegu, eta programa hauek legezkoak izanagatik, film bat jaistea debekatuta dago. Hortaz, Internetek ikaragarri kalte egiten dio zinemari.\nBukatzeko esango nuke, berriro bultzatu behar dugula zinema. Horretarako, irtenbide egokiak bilatu beharrean gaude, bestela zinema besterik ez da geure oroitzapenen parte izango. Zinema aretoak jendez beteta berriro ikusiko ahal ditugu! Beraz, anima gaitezen berriro zinemara joatera!\n3:28 pm urria 17, 2013\nGaur egun zinemara doan jende kopurua jeitsi egin dela nabaritsua da. Faktore ugari egon daitezke egoera hau azaltzeko;adibidez, sarreren prezioa asken urteetan igo egin dela, krisiarengaitik diru gutxiago dagoenez ez dugu hainbeste diru gastatzen aisialdian, astean zehar denborarik ez daukagu zinemara joateko,…\nBestaldetik, zinemara joaten ez bagara zinema gehiago itzi beharko dute oso garestia delako aretoak irekita egotea jende gutxirentzako. Beste batzuetan gertatzen dena da pelikula oso erakargarriak ez direla. Beste arazo bat izan daiteke gaur egun internetarekin pelikulak ikusi ditzakegula edozein momentuan eta hori erosoagoa baitda.\nHala eta gustiz ere denon artean ahalegina egin behar dugu zinemarekiko afizioia galdu ez dadin.\n11:15 pm urria 17, 2013\nZergatik,galdera hau ona da,uste dut bere erantzun nagusia krisiagatik dela.Dakizuenez,krisia hasi zenetik, zenbait zerbitzuri kalte egin die eta horietako bat zinema da.Egia da,gero eta jende gutxiago joaten dela zinemara filmak ikustera.Batzuek , zinemara joateari uzti diote dirua aurreztu nahi dutelako,beste batzuek,ordea, filmak etxean ikustea erosoagoa dela uste baitute.Beraz,norberak bere arrazoai dauka.\nHala ere,dirua ez litzateke izango arrazoiren bat zinemara ez joateko.Gure kulturaren parte dela eta,guk geuk sustatu behar dugu gizarteak ez duela galtzen zineman filmak ikusteko ohiturarik.\nEgia da,gaur egun ,interneten bidez,pelikula piloa deskarga ditzakegula ,zinemara joateko beharrik gabe.Baina,nire ustez,ez da gauza berbera filma ona etxean ikustea,zineman baino.Pantailak,soniuak,besteak beste alderdiak gehiago gozatzearazten digute pelikulez.Gainera, 3Detan ikustea aurrerapen garrantsitzua izan da,nolabait,honetaz gure etxean ez dugu gozatzerik.\nBukatzeko,aitortu behar dut,filmak etxean ikustekoa naizela,baina nohizbehinka ,pelikula ona ikustekotan,nire lagunekin zinemara joatea nahiago dut,gure krispetez,gure iruzkinez,gure barrez….honek ez daukalako preziorik.\nHika-mika -k dio:\n8:28 am urria 18, 2013\nGaur zinemagintza egoera larria pairatzen ari da. Antzadenez, krisialdiak, zergek eta ohitura-aldaketak bat egin dute zinema-aretoak ixteko. Kontraesankorra dirudi, baina zaletasuna badago, zergatik daude zinema- aretoak hutsik?\nZineazaleoi dagokigunez, zinema sustatu nahi izanez gero, aukera batzuen artean aukeratzea gure esku dago. Zinemara joaten garenean, urrutira abentura bila bidaia egingo bagenu bezala sentitzen gara eta eskarmentu hori, nire aburuz, paregabea da. Horrexegatik merezi du zinemagintza laguntzea ahal den neurrian.


Carlos Aguirre - Wikipedia, entziklopedia askea.\nArtikulu hau politikari bilbotarrari buruzkoa da; beste esanahietarako, ikus «Agirre».\nBilbo, 1957 (64/65 urte)\nCarlos Aguirre Arana (Bilbo, 1957) Eusko Jaurlaritzaren egungo Ekonomia eta Ogasun Sailburu ohia da. Ez dago alderdi politikoetara afiliatuta, beraz, independentea da, baina sozialistekin elkarlanean aritu da duela 20 urte baino gehiagotiz.\nEuskal Herriko Unibertsitatean Ekonomia eta Enpresa Ikasketak egin zituen eta 1998tik Energiaren Euskal Erakundeko zuzendaritzako kide da. Erkidegoan, estatuan nahi Europar Batasuneko hainbat tokitan ibili da zuzendari edo aholkulari gisa.\n↑ Abizena horrela idaztea euskal herritar horren aukera pertsonala da. Izan ere, Euskaltzaindiak, euskara baturako, Agirre onartu du deitura horren grafiatzat. Ikus Euskal Onomastikaren Datutegia.\nBiografia Eusko Jaurlaritzaren webgunean (Gaztelaniaz)\nEusko Jaurlaritzaren Ekonomia eta Ogasun Sailburua\nArantza Tapia (Ekonomia)\nRicardo Gatzagaetxebarria (Ogasuna)\nMultimedia: Carlos Aguirre Arana\nOrriaren azken aldaketa: 16 urria 2019, 17:03.


maiatza 24, 2019 Idazlea: juaninazio 52 iruzkinak\nForrest Gump (Robert Zemeckis, 1994). Forrestek bere istorioa azaltzen dien ezezagun batzuei autobuseko geltokian. Txikia zenean adimen koziente baxua detektatu zioten, baina bere ama gogor saiatu zen beste umeak bezala tratatua izan zedin. Eskolan bere lagun bakar eta handiena egin zuen: Jenny. Ortopedia tresnak erabili zituen, ondo ibiltzen ikasteko, eta oso azkarra zen lasterkan. Rugbyko […]\nmaiatza 19, 2019 Idazlea: juaninazio 39 iruzkinak\n“The Case for Christ” filmean benetan gertatuko aldaketa pertsonal bat kontatzen zaigu. Lee Strobel Chicago Tribune aldizkariko kazetari ospetsua da. Leslierekin ezkonduta dago. Jatetxe batean afaltzen ari direla, bere alaba Alison oso larri jartzen da, eztarria trabatuta, ia ito arte. Han suertatzen den Alfie erizainak salbatuko du umea. Alfiek dio Jesusek eraman duela […]\nmaiatza 19, 2019 Idazlea: juaninazio 43 iruzkinak\n“Pijama marradunaz jantzitako mutikoa” (The Boy in the Striped Pyjamas), John Boynek 2006an idatzitako eleberria, eta Mark Hermannek 2018 zuzendutako filma da. Istorioaren protagonista 9 urteko Bruno da. Bere aita, Ralph, militarra da eta Berlinetik Auschwitzen dagoen juduentzako kontzentrazio-esparrua zuzentzera bidali dute Bigarren Mundu Gerran. Brunok eta bere arreba Gretelek ez dute euren adineko lagunik […]\nAlbert Kuban bizi da. 11 urte ditu eta boxeolaria izan nahi du. La Habanako Boxeo Eskolara joan nahi du, baina horretarako asko entrenatu behar da, eta aurretik eskolan nota onak atera. Deegii, Mongoliako 11 urteko neska bat da. Gimnasia eta kontortsionismo talde baten onartua izatea nahi du, eta frogarako gogor prestatzen ari da. Gainera, etxeko […]\nAugust Rush. Amets baten garaipena\napirila 2, 2019 Idazlea: juaninazio 48 iruzkinak\n“August Rush. Amets baten garaipena”, 2007an K. Sheridanek zuzendutako filmea da. Evan Taylor gitarra jole gazte bat da. Ez ditu gurasoak inoiz ezagutu. Amak (Lyla Novaceck) biolontxeloa jotzen du. Aita (Louis Connelly) rock artista famatua da. Evanek gurasoak ezagutu nahi ditu. Evanen amak ere bere semea ezagutu nahi du, jakiten duenean ez zela istripuan hil […]\nekaina 14, 2018 Idazlea: juaninazio Iruzkina idatzi\nChris Gardner larri dabil. Medikuntzarako eskaner saltzailea da, baina ezin du batere saldu, haurtzaindegian ez dute Christopher bere semea ondo zaintzen … Linda emazteak alde egin dio, gehiago jasan eginik; alokairuan bizi den etxetik kanpora bidali dute … Kotxeko isunak direla eta, kotxerik gabe dago. Dirurik ez dauka. Logela publikoetara joan beharko du semearekin, … […]


Elizalde kontseilariak tokiko erakundeen ekintza eta eskualdeen konpromisoa baloratu ditu klima-aldaketaren aurkako borrokan\nelizalde compromiso regiones cambio climatico\nElizalde kontseilariak tokiko erakundeen ekintza eta eskualdeen konpromisoa baloratu ditu klima-aldaketaren aurkako borrokan ostirala, 2018.eko abenduak 14\nKlima Aldaketaren Poloniako Goi-bileran, ildo horretan lanean ari diren beste eskualde eta herrialde batzuetako arduradunekin elkartu da\nElizalde kontseilaria eta zuzendari nagusia, Network of Regional Government for Sustainable Development sareko Vanessa Pulgarin eta Sara Kuptarekin batera. ( irudia handitu )\nLanda Garapeneko, Ingurumeneko eta Toki Administrazioko kontseilari Isabel Elizaldek Klima Aldaketaren Poloniako Goi-bileran esan duenez, Nafarroa «bide onetik doa klima-aldaketaren aurkako borrokan». Bertan, ildo horretan lanean ari diren eskualde eta herrialdeetako arduradunekin elkartzeko aukera izan du.\nElizaldek tokiko erakundeen konpromisoa eta ekintza baloratu du klima-aldaketaren aurkako borrokan. Haren arabera, «ikusita zailtasunak izan direla Katowicen gobernuek Parisko Hitzarmenaren baldintzak berresteko, gero eta bistakoagoa da zeinen garrantzitsuagoa den tokiko erakunde eta eskualdeen ekintza eta konpromisoa klima-aldaketaren ondorioei aurre egiteko».\nElizalderen ustez, Goi-bilerak agerian jartzen du «tokiko erakundeen planteamendu eta neurriak izan daitezkeela benetan eraginkorrak zeregin honetan». Topaketaren azken ondorioen zain, bisita horrek «gure usteak berretsi ditu; alegia, Nafarroako Klima Aldaketaren Ibilbide Orriarekin hasi genuen bidetik jarraitu behar dugula. Hari esker, 2015eko Parisko Hitzarmenaren helburuak erdiesteko behar den trantsizio ekologikorantz aurrera egin ahal izango dugu». Gogorarazi behar da Frantziako hiriburuan berotegi-efektuko gasen isurpenak murrizteko helburua ezarri zela, eta planetaren tenperatura 1,5 °C baino gehiago igo dadin saihestekoa.\nKlima Aldaketari buruzko Nazio Batuen Alderdien Biltzarrak 200 herrialde ingurutako ordezkariak bildu ditu abenduaren 2tik, Parisko Hitzarmenaren «letra txikia» deiturikoa ixteko asmoz. Gaur amaituko da COP 24, eta azken orduan ezagutuko dira hartuko diren azken erabakiak.\nNafarroan dauden klima-aldaketara egokitzeko proiektuen berri ematea\nKontseilariarekin batera, Ingurumeneko eta Lurraldearen Antolamenduko zuzendari nagusi Eva García Balaguer eta Nafarroako Gobernuaren Bruselako ordezkari Mikel Irujo izan dira Goi-bileran.\n10ean eta 11n, Nafarroako ordezkariek hainbat mahai-inguru eta forotan hartu zuten parte klima-aldaketaren eta egokitzapenaren alde lanean ari diren beste erakunde, talde, gobernu eta eskualderekin batera. Hala, Eskualdeen Batzordeak emandako lekukoa hartu dute toki-erakundeen eta eskualdeen enbaxadore izateko eta Foru Komunitatean orain arte egin dena azaltzeko.\nNafarroa The Climate Group taldean eta Under2 koalizioan dago. The Climate Group nazioarteko talde bat da eta klima-aldaketaren inguruan egiten du lan. Under2 koalizioa, bestalde, 43 herrialdetako 205 estatu eta eskualdetako gobernuren aliantza da eta berotegi-efektuko gasak murriztea du helburu. Bi erakunde horien jardueren barruan, Nafarroako ordezkariek Nafarroako Klima Aldaketaren Ibilbide Orria 2017-2030 (KLINA) aurkeztu ahal izan du, LIFE NADAPTA, proiektuaren lehenengo urtearen balantzea ezagutarazi, hondakinei buruzko foro espezifiko batean parte hartu Nafarroako foru-lege berria azaltzeko, eta Iberoamerican Network of Climate Change Offices (RIOCC) sarea ezagutu.\nHalaber, COP 24k 10ean egin zuen Gener Day egunaren harira, Elizalde kontseilariak eta zuzendari nagusiak #EMAKUMEOKLIMA adierazpena azaldu zuen, Nafarroak urrian Iruñean egin zen Emakumeak eta Klima Aldaketa topaketan hartu zuen konpromisoa. Gainera, Ngr4SD sarearekin elkartu ziren, ekimen hori zabaldu eta ezagutarazi nahi baitu, hain zehatza izanik, aurrerapen handia izan dezakeelako klima-aldaketaren eta generoaren garapen tematiko osoan; izan ere, gai horiek Nazio Batuen Erakundearen (NBE) 2030eko agendako garapen jasangarriaren helburuen barruan daude.\nAzkenik, Nafarroako ordezkariek beste arlo batzuetan ere egin zuten lan (esaterako, klima-aldaketarako egokitzapena baso-kudeaketan) Suitza eta Txile buru izan dituen saio batean, baita elikagaiak xahutzeari eta hondakinei buruzko eztabaida batean ere, Elikadura eta Nekazaritzarako Nazio Batuen Erakundeak (FAO) antolatutakoa, Poloniako Elikadurako ministroaren gidaritzapean.


Lantxabe auzo elkartea kexu da Borroto kaleko zabor edukiontzien kokapena dela eta - Irutxuloko Hitza : Irutxuloko Hitza\nBorroto kaleko edukiontziak. (Argazkia: Lantxabe)\nBorroto kaleko zabor edukiontziak Etxadi kiroldegiaren ataritik kale bereko 20. zenbakiaren atarira mugitu zituzten, eta bizilagunak kexu dira, gehiegizko zarata dela eta. Donostian edukiontziak etxeetatik ahalik eta urrutien mantentzen saiatzen direla adierazi dute, baina Borroto kalearen kasuan etxebizitzetatik metro gutxira daudela gehitu dute.\nZabor kamioiek edukiontziak husten dituztenean zarata gehiegi egiten dutela diote, eta fatxadatik oso gertu igarotzen direla gehitu dute. Gehiegizko zarataz gain, edukiontzien kokapena aldatzeak trafikoa oztopatzea eragin duela adierazi dute.\nHasiera batean zabor organikoaren eta beiraren edukiontziak Etxadi kiroldegiaren atarian zeuden, baina horiek ere mugitu egin zituzten 20. zenbakiaren parera, igerilekuetan lanak egiten ari baitziren. Horrez gain, bizilagunek salatu dute zabor biltzaileen maiztasuna urria dela, eta askotan edukiontziek gainezka egiten dutela.\nArazo hauek ikusita, Borroto kaleko bizilagunek edukiontziak lehen zeuden lekura mugitzea eskatzen dute, Etxadi kiroldegiaren atarira hain zuzen ere. Aldaketa hau lortzeko, bizilagunen sinadurak jaso zituzten eta edukiontziak mugitzeko eskaera egin zuten apirilean, baina udalak ezezkoa eman zien, kokaleku zaharra erabiltzaile batzuentzat “urrutiegi” geratzen zela argudiatuta.\nBizilagunek pandemia dagoen bitartean itxaron egingo dute, eta egoera guztiz normalizatzean edukiontziak lekuz aldatzeko borroka berriz hartuko dute.


Artikutzako txangoa - BlogaBogaBlogaBoga\n← EUSKARALDIA MARTXAN\nZer moduz zaude? Ondo egotea espero dut.\nAtzo gauean etxera iritsi nintzenean zure mezua irakurri nuen. Bertan galdetzen zenidan opor hauetan zein ibilaldi egitea aholkatzen nizun . Horregatik, mezu hau idazten dizut, duela gutxi egin genuen ibilaldi baten berri emateko.\nJoan den urrian Amarako erretiratuen euskara-talde batekin, goizeko 9:30etan geratu ginen Artikutza aldera joateko.\nNahiz eta eguraldi txarra egiten zuen, irten egin ginen autoz Artikutza aldera. Maitena, Maribel, Txebis eta laurok Txebisen autoan joan ginen. Besteak beste bi autotan.\nExkasera iritsi baino 2 km lehenago, elurra kentzeko makina batekin gurutzatu ginen. Zer gertatzen zen? Errepidea gaizki zegoela esan genuen baina berehala elur gehiago ikusi genuen errepidean.\nAzkenean, Exkasera iritsi ginenean Artikutzako basozain eta gidariarekin hitz egin genuen. Lasai egoteko esan ziguten. Elur asko egiten bazuen, elurra kentzeko makina pasatuko zela, esan ziguten.\nBeraz, pixkanaka-pixkanaka herrira iritsi ginen eta autoak Ostatu zaharraren ondoan aparkatu genituen. Han, euri asko egiten zuenez, xira bana jantzi genuen; horretaz gain, aterkiak hartu genituen, nola ez.\nHasieran, urak mugitutako zentral elektriko zahar baten ondotik pasatu ginen eta oinez Artikutza ibaiaren bazterretik jarraitu genuen; gero, trenbide txikiko geltokian gelditu ginen ikusteko. Badakizu duela urte pila bat Artikutzan jarduera industrial handia zegoela: burdina-meategiak, kaolina, kiskalketa labeak, zerrategiak eta abar.\nBukaeran, euria asko egiten zuenez gero, zubi bat zeharkatu genuen eta ibaiaren beste aldera pasatu ginen. Elama eta Artikutza ibaiak bat egiten ikusi genituen eta itzuli egin ginen herrira.\nTxango polita izan zen, eguraldia lagun izan ez bagenuen ere. Beraz, biziki gomendatzen dizut guk egindako ibilbidea egitea.\nZure berrien zain,\nData: 2018, abendua 14 | Kategoriak Asteroko aipuak | Iruzkinak


Gran Hotel (telesaila) - Wikipedia, entziklopedia askea.\nGran Hotel (telesaila)\n2011ko urriaren 4a\n2013ko ekainaren 25a\nGran Hotel Bambú Produccionesek sortutako eta zuzendutako genero dramatikoko telesail espainiarra izan zen. Ramón Campos, Gema R. Neira eta Carlos Sedesek zuzendu zuten eta 2011ko urriaren 4an Antena 3 katean igortzen hasi zen. Seriea denboraldietan banatuta izan zen eta azken kapitulua 2013ko ekainaren 25ean igorri zen. Yon González eta Amaia Salamanca aktoreak izan ziren protagonista nagusiak, eta Adriana Ozores, Pedro Alonso eta Marta Larralde aktoreek parte-hartze nabarmenak ere badute.\nTele-seriea Kantabriako hainbat puntutan filmatuta dago Santanderreko Magdalenako jauregia agertoki nagusia izanik. Lehen emanaldian, 3,7 milioi ikusle gainditu zituzten, % 20 audientzia batekin.\nSariaren bigarren denboraldia 2012ko urtarrilean grabatzen hasi zen eta 2012ko urriaren 3an emititzen hasi zen. Juan Luis Galiardo, Sílvia Marsó, Andrea Trepat, Marian Arahuetes, Alfonso Bassave eta Víctor Clavijo aktoreek parte hartu zuten. Bigarren denboraldia 8 kapituluetan banatuta izan zen.\nHirugarren denboraldia 2013ko urtarrilaren 22an lehen aldiz eman zen, fikzio espainiarreko izen handien sartzeak kontuan hartuta: Lydia Bosch -hori bigarren denboraldiko azken denboraldietan agertu zen-, Lluís Homar, Megan Montaner eta Marta Hazas.\n2013ko maiatzaren 31n, Antena 3 iragarri zuen serieak amaitzear zegoela. Atresmedia Corporación komunikazio taldeak, Bambú Producciones serieko ekoizlearekin batera, «Gran Hotel-k zikloa amaitu du kanalean». Fikzioari agur esanez 2013ko ekainaren 25ean.\nGertakariak 1905. urtean kokatzen dira. Julio Olmedo (Yon González), gizon apala, Gran Hotel idilikora heldu da, Cantaloa izeneko herrixka batean kokatuta dagoena. Haren arreba Cristina (Paula Prendes) bisitatu nahian, hotelean lan egiten duena neskame gisa.\nHotelean bertan egonda, Julio ohartuko da duela hilabete bat baino gehiago igaro dela inork bere arreba non dagoen jakinda (hoteletik kanporatuta izan ostean, bezero baten ustezko lapurreta bategatik). Juliok Hotelean geratzea erabakitzen du zerbitzari moduan bere arrebaren desagertzea ikertzeko. Horrela, langileak ezagutuz joango da eta Alicia Alarcónekin (Amaia Salamanca) izango duen harremanari bide emango dio, Doña Teresaren (Adriana Ozores) alaba denarekin, hotelaren jabea hain zuzen ere.\nAliciak bere ikerketetan lagunduko dio Andresekin (Llorenç González) batera, gizon apala dena, hotelaren ardura duen emakumezkoaren semea dena (Concha Velasco), harekin, Juliok zein Aliciak oso harreman ona izango dute. Julio eta Alicia artean adiskidetasuna baino zerbait gehiago jaioko da, baina klaseen arteko ezberdintasunak oztopo ugari jarriko ditu haien harremanean. Elkarrekin, Hotelak ezkutatzen dituen gezurrak eta sekretuak azaleratuz joango dira.\nJulio Olmedo Gran Hotelera heltzen da. Andres zerbitzariak ezagutzen duenean bere arreba Cristinari buruz galdetzen dio eta duela hilabete bat baino gehiago desagertuta daramala esaten dio. Julio Hotelean infiltratzen da zerbitzari moduan eta Andresen laguntzarekin. Alicia Teresa andrearen alaba ezagutzen du eta goi mailako pertsona batez aurkezten ari dela jakiten du, zergatia galdetzen dio eta bere arrebaren desagertzeari buruz hitz egiten dio eta elkarrekin arrastoak aurkitzen hasten dira.\nPertsonaiak:[aldatu | aldatu iturburu kodea]\nJulio Olmedo (Yon González): Kristinaren anaia, Gran Hotelera iristen da Cristina arreba bisitatzera, baina berehala konturatuko da desagertuta dagoela. Duela hilabete bat baino gehiago inork ez daki non dagoen. Horregatik, zerbitzari gisa infiltratuko da, zer gertatu zaion jakiteko. Alicia Alarcón andrearekin maiteminduko da, Diego jaunarekin konprometituta dagoena. Cristina hil ondoren, bere arrebaren hiltzailearen bila hasten da.\nAlicia Alarcón Aldecoa (Amaia Salamanca): Teresa andrea eta Carlos jaunaren alaba gazteena da, Sofiaren ahizpa eta Javierren arreba dena. Juliok Hotelera zergatik heldu den ohartu da eta bere laguntza eskaintzea erabakitzen du. Diego Murquia jaunaren emaztegaia da eta Cristina Olmedoren desagerpena ikertzen duten bitartean Julio Espinosarekin harreman bat sortuko da.\nTeresa Aldecoa andrea (Adriana Ozores): Carlos Alarconen alarguna, Sofía, Javier eta Aliciaren ama, eta hotelaren jabea. Manipulatzailea eta gezurti trebea da, hotela babesteko edozer egiteko gai dena. Diego Murquía, Gran Hoteleko zuzendari izendatu zuen eta bere alaba gazteena Alicia-rekin ezkontzeko hitz-emana onartu zuen, Aliciaren nahiaren kontra.\nDiego Murquía/ Adrián Vera Celande (Pedro Alonso): Alarcón familiako hotelaren zuzendaria, Teresa de Alarconen trikimailuetan egilekidea susmagarria. Alicia Alarcónen senargaia. Manipulatzaile gupidagabea da eta familiaren fortunaren bidez gizarte-egoera aldatu nahi du. Neskameekin harreman sexualak izaten ditu eta haietako bat haurdun geratuko da.\nAngela Slinas andrea (Concha Velasco): Hoteleko gobernatzailea, zerbitzuaren orden-errejidorea, oso zorrotza enplegatuekin eta Alarcón ffamiliaren mende. Andresen ama da eta hotelaren defendatzaile amorratua ere. Alarcon familiren zerbitzari leiala eta sekretu askoren kontserbadorea.\nSofía Alarcón Aldecoa (Luz Valdenebro): Bergarako markesa, Teresa eta Carlosen alaba zaharrena, Javier eta Alicia arreba, eta Alfredo de Samaniego eta Ruizrekin ezkonduta, Vergarako markesa dena. Haurdun dago eta Alfredo aita izango duen seme bat espero du, baina berarekin izandako eztabaida batean eskaileretatik jausi zen umea galduz eta seme-alabarik izateko gaitasunik gabe geratzen da. Bere amarekin batera, Tersea andrea, haurdun jarraitzen duela esatea adosten dute eta Alfredo engainatzen dute bere semea ez den ume bat lortuz, Alejandro de Samaniego y Ruíz Alarcón izena izango duena.\nJavier Alarcón Aldecoa (Eloy Azorín): Teresa andrearen eta Carlos Alarcónen seme bakarra da. Familiako ardi beltza da andrezale-ospea duena. Borroketan, apustuetan eta droga-kontuetan sartuta dabil, beraz, serie osoan zehar gizahilketa eta gertakari ugarien susmagarri bihurtzen da.\nAlfredo Samaniego y Ruiz, Bergarako Markesa (Fele Martínez): Bergarako Markesa, Sofía Alarcón Aldecoarekin ezkonduta. Hotelaren zuzendaria eta lur-eremu batzuen jabea da. Belén zerbitzariaren semeari bere abizena ematen dio Sofía bere emaztea umea berea dela sinestarazten dionean.\nAndrés Cernuda Salinas / Alarcón Salinas (Llorenç González): Hotelaren zerbitzaria eta Ángela gobernantaren semea da. Julio izan zuen lehen laguna da eta bere arrebaren bilaketan zein Alarcón familiak dituen sekretuak ikertzen laguntzen dio. Belén neskameaz maiteminduta dago eta berarekin inoiz izan ez duen zoriontasuna bilatzen saiatzen da. Oso sineskorra, maitagarria eta pertsona ona.\nBelén Martín (Marta Larralde): Hotelean neskame moduan egiten du lan. Andrésekin ezkontzen da eta Andrés hotelaren oinordekoa dela konturatzen denean bikiak izaten ditu, nahiz eta bikiak Diego Murquiarenak izan Andrési berarenak direla sinestarazten dio. Bikietako bat Sofíari eman behar izaten dio eta bestea hil egiten da.\nMaite Ribelles (Megan Montaner): Aliciaren lagunik onena da eta abokatu trebea. Azkenean Andrésekin maitemintzen da.\nBenjamín Nieto jauna (Manuel de Blas): Hotelaren maitrea da eta azkenean urrezko ganibetaren hiltzailea dela jakiten da.\nHorazio Ayala detektibea (Pep Antón Muñoz): Detektibe trebea, bigarren denboraldian Teresa andrearen adiskideak direla eta agente izatera degradatzen dute. Pertsonaia Agatha Christieren Hercule Poirot pertsonaian oinarrituta dago.\nHernando Agentea (Antonio Reyes): Zaingo gorputzaren parte da, baina pertsona adigakorra, inozoa eta despistatua da.\nSamuel Arriaga / Don Jesús Manzanos Cisneros (Lluís Homar): Hotelaren maitrea hirugarren denboralditik aurrera. Hotelera dator mendekuaren bila eta Julioren aliatua bihurtzen da.\nElisa andrea Samaniego y Ruízen alarguna, Bergarako markesa (Kiti Manver): Alfredoren ama.\nCristina Olmedo (Paula Prendes): Hotelaren neskamea da argiaren festa ostean desagertu zena eta Julioren arreba dena. Hilda egon zitekeela sinesten da Cantaloan egondako hilketak direla eta, baita Hotelaren barruan dauden sekretuak direla eta.\nEugenia (Inma Cuevas): Alejandro jaunaren alaba, Javier Alarcónekin maitemintzen da, bere ahizparekin engainatzen dionarekin. Jeloskortasuna dela eta, bere ahizpa lehiotik botatzen du bere buruaz beste egin aurretik.\nDoña Mercedes Rovinia (Marta Calvó)\nDon Carlos Alarcón (Jordi Bosch): Alarconen patriarka, Hotelaren antzinako zuzendaria. Teresa andrearen hildako senargaia eta Sofía, Alicia eta Javierren aita.\nGonzalo Alarcón (Alfonso Bassave)\nDon Ernesto Varela (Juan Luis Galiardo): Hotelaren maitrea bigarren denboraldiaren zehar.\nIsabel (Marian Arahuetes): Hotelaren neskame analfabetoa Julio Olmedorekin maitemintzen dena.\nAdriana andrea (Sílvia Marsó)\nCamila (Andrea Trepat)\nFernando Llanes / Ángel Alarcón Salinas (Víctor Clavijo)\nBeatriz andrea, Villalbako baroisa (Cristina Brondo)\nGarrido (Miguel Mota): Diego Murquíaren laguntzailea eta Julio eta Aliciari xantaia egiten die.\nLaura Elvira Montenegro Rovinia (Marta Hazas)\nGrau Aita (Roger Coma): Sofía andrearen maitalea.\nCatalina (Elena Tarrats): Haurdun dagoen neskamea Teresa andreagatik erreklutatuta bere semearekin egoteko. Cristina Olmedo hildakoaren gorputza aurkitu ostean hoteletik alde egiten du Teresa andrea beste hotel batean lan egitera behartu duelako.\nAmaia Salamancak antzeztutako telesailak\nOrriaren azken aldaketa: 28 martxoa 2020, 13:19.


Hiria GUZTIAK __ALICANTE__ ALGORFA BENIJOFAR CIUDAD QUESADA CREVILLENT DAYA NUEVA DENIA DOLORES FINESTRAT GRAN ALACANT GUARDAMAR DEL SEGURA LA MARINA LOS MONTESINOS ORIHUELA ORIHUELA COSTA PILAR DE LA HORADADA REDOVAN ROJALES SAN MIGUEL DE SALINAS TORREVIEJA __CADIZ__ VILLAMARTIN __MURCIA__ CABO DE PALOS LOS ALCÁZARES SAN JAVIER SAN PEDRO DEL PINATAR __TOLEDO__ PULGAR\nGUZTIAK __ALICANTE__ ALGORFA BENIJOFAR CIUDAD QUESADA CREVILLENT DAYA NUEVA DENIA DOLORES FINESTRAT GRAN ALACANT GUARDAMAR DEL SEGURA LA MARINA LOS MONTESINOS ORIHUELA ORIHUELA COSTA PILAR DE LA HORADADA REDOVAN ROJALES SAN MIGUEL DE SALINAS TORREVIEJA __CADIZ__ VILLAMARTIN __MURCIA__ CABO DE PALOS LOS ALCÁZARES SAN JAVIER SAN PEDRO DEL PINATAR __TOLEDO__ PULGAR\nPAG 1/29 - TOTAL 343 Jabetzak\ngarajea - Torrevieja (Playa del cura) , Eraikitako azalera 13m2.\ngarajea - Torrevieja (Playa del cura) , Eraikitako azalera 16m2.\ngarajea - Torrevieja (Playa del cura) , Eraikitako azalera 23m2, Igogailua.\ngarajea - Torrevieja (La Mata) , Eraikitako azalera 16m2.\ngarajea - Torrevieja (Acequion) , Eraikitako azalera 15m2.\ngarajea - Torrevieja (Parque las naciones) , Eraikitako azalera 15m2.\ngarajea - Torrevieja (La Mata) , Eraikitako azalera 14m2.\ngarajea - Torrevieja (La Mata) , Eraikitako azalera 22m2.\ngarajea - Torrevieja (Nueva Torrevieja) , Eraikitako azalera 24m2, 2 Gelak, 2 bainugelak.\nEstudioa - Torrevieja (Playa de los locos) , Eraikitako azalera 38m2.\nEstudioa - Torrevieja (Playa del cura) , Eraikitako azalera 30m2, 1 bainugelak, Igogailua.\nEstudioa - Torrevieja (Nueva Torrevieja) , Eraikitako azalera 37m2, 1 bainugelak, Igogailua, igerilekua,...


Euskal Herrian dantza ikasketa serioak bultzatzea ezinbestekoa da — dantzan.eus\nHemen zaude: Hasiera › Hemeroteka › Euskal Herrian dantza ikasketa serioak bultzatzea ezinbestekoa da\nEuskal Herrian dantza ikasketa serioak bultzatzea ezinbestekoa da\nNoemi Viana. (Dantzaria)\nBetidanik gustatu omen zaizu kirola egitea, eta aurreneko urratsak gimnasia erritmikoan eman zenituen txikitan.\nHalaxe da, bai. Bederatzi urte nituenean hasi nintzen nire ikastetxe alboko gizarte etxean, eta hamasei urte bete arte aritu nintzen diziplina horretan. Eta nahiz eta gimnasia utzi, ez nintzen geldi geratu, betidanik gustatu izan baitzait kirola egitea; horren erakusgarri da ikasketak ere bide horretatik bideratu izana, esaterako.\nDantzatzeko unean baliagarriak zaizkizu orduan ikasitakoak?\nEgia da gimnasia erritmikoan ikasitakoak dantzari fazetarako lagungarria suertatu zaizkidala. Hartu kontuan oso berandu hasi nintzela dantzatzen; 24–25 urte nituen, benetan arraroa erreparatzen badugu normalean profesionalak txikitatik hasten direla! Baina esango nuke gimnasiari esker teknika barneratuta eduki dudala, eta betidanik kirolari lotuta egon naizenez gero, heldua izan arren ere, erraza suertatu zitzaidala esparru berrira egokitzea.\nLisboan deskubritu zenuen dantzatzeko zaletasuna oker ez banago...\nBai, IVEF ikasten ari nintzen momentu hartan eta Erasmus beka eskuratuta abiatu nintzen Portugal aldera. Oso urte polita izan zen, etxetik kanpo nengoen lehenengo aldia zen eta asko ikasi nuen. Dantza fakultate batean sartu nintzen, eta esango nuke nahi gabe eduki nuela kontaktua dantzarekin; hain justu hautatu nituen ikasgaien ondorioz, talde bat eratu nuen ikaskide batzuekin, ikuskizun bat sortu eta Portugaleko hondartzetan zenbait emanaldi eskaini genituen. Halaxe hasi zitzaidan dantza benetan interesatzen.\nArgazkia: Noemik utzia.\nUrte hori amaitu, Donostiara etorri eta lanean hasi nintzen, baina ez nuen askorik iraun. Ezen, barruan neukan grina berri horrek Londresera dantzan sakontzera joateko behar nuen indarra eman zidan. Dena utzi eta The Place deitzen den eskolan eman nuen izena, dantza garaikidea ikasteko asmoz.\nEgia esan nire buruari opari bat egin nion bertara joanez; ordurako ikasketei dagokienez guztia bukatuta neukan, eta urtebetez dantzan aritzeko xedearekin abiatu nintzen. Baina egoera aldatu egin zen, buru–belarri sartu nintzen dantza arloan eta azkenean bi urte eta erdiko egonaldia egin nuen Londresen. Esperientzia moduan zaila izan zen, hirira ez baitzait bizitzeko moduko tokia iruditzen; baina bestaldetik, dantzari buruz dakidan guztia ikasi dut bertan eta urte oso emaritsuak izan zirela aitortzen dut.\nIngalaterrako esperientzia amaituta Euskal Herrira itzultzea erabaki nuen; argi neukan hemen kanpamentu–basea edukitzea beharrezkoa nuela, nahiz eta lan kontuengatik kanpora bidaiatu noizean behin. Buruarentzako oso garrantzitsua da nora bueltatu edukitzea.\nEta ordutik proiektu ugaritan aritu zara, batzuetan bakarka, eta bestetan koreografo ezberdinen alboan.\nHalaxe da. Etxera itzuli eta poliki–poliki lan aukerak agertzen hasi zitzaizkidan, dela Portugal aldean, edota hemengo koreografo batzuekin, besteak beste. Baina gainera, esan duzun bezala, neure kabuz ere zer edo zer sortu dut eta horrek, lan egiteko bi moduak zein desberdinak diren ikusteko balio izan dit.\nEsate baterako, beste profesional batzuentzako lan egin izan dudanean, beraien eskuetan instrumentu edo plastilina zati bat izango banintz bezala sentitu izan naiz; dantzariok sortzen dugu emanaldia, gu gara subjektu aktiboa, baina beraiek erabakitzen dute guztia. Aldiz, zure koreografia propioa sortzerakoan, barruan duzun guztia ateratzen duzu, zuk erabakitzen duzu dena, hasieratik amaierara... Eta oso polita da.\nEderra bai, baina lan handiagoa ere egin beharko duzu!\nZalantzarik ez! Azken finean ardura guztia norberaren gain geratzen da, eta publikoari emaitza gustatzen bazaio bikain, eta bestela...\nAlabaina, zuk sortutako aurreneko koreografiak harrera ona eduki du, ezta?\nHala dirudi! (barre) Madrileko Koreografia Lehiaketan lehenengo postuan geratu nintzen 2010eko abenduan, PI–20 izeneko ikuskizunarekin. Koreografiaren jatorria nire haurtzaroan dago, hain zuzen ere, ezkutaketaren antzeko jolas batetan, zeinetan zenbatzerako orduan, Pi–1, Pi–2, Pi–3... kontatu behar zen.\nLan honi buruz gauza asko esan genezake, gai ugari hartzen baititu bere baitan. Alde batetik , ez da pieza narratibo bat eta ez du ohiko egitura jarraitzen; bestetik, txikitako inozentzia adierazi nahi izan dut, eta gainera, ez nion generoari garrantzirik eman nahi. Horretarako bi izaki agertzen dira eszenan, biak berdin jantzita eta ez dakizu gizonezkoak edo emakumezkoak diren, harik eta ikuskizunak aurrera egin eta bi pertsona horiek euren sexualitatea bilatzen ari direla jabetu eta genero ezberdinetakoak direla ohartu arte.\nEta koreografia prestatzeko denbora asko behar izan al zenuen?\nEgia esateko nahiko erraza izan da prozesua. Izan ere, Eusko Jaurlaritzari diru–laguntza eskatu nion bideo–dantza bat egiteko eta Madrileko Jesus Rubio lagunarekin elkartu nintzen proiektu hartarako. Behin amaituta, ikusi genuen akaso duo berri bat sortzeko aukera geneukala eta bideorako prestaturiko dantza apur bat gehiago landu genuen. Hala gauzatu zen Pi–20; Madrileko lehiaketara aurkeztu, eta irabazi egin genuen! Kasualitateak bultzatu gintuen proiektu honetara; guk badaezpada ate bat zabaldu genuen eta aurrera egiteko aukera eduki dugu.\nEta zer nolako garrantzia dauka sari honek zuretzako?\nPisu handiko emaitza izan da bai nire bizitza pertsonalean eta baita profesionalean ere. Hartu kontuan orain arte beste batzuentzako lanean ibili naizela, eta Pi–20 nire kabuz sortu dudan lehenengo lana izan dela.\nMadrilen sei sari eskuratu ditugu; oso–oso pozik nago, eta gainera, aurrera egiteko indarberrituta sentitzen naiz. Horrekin lotuta esan nahiko nuke askotan dantzaren mundua ez dela erraza izaten, beti dirua edota entsegutarako leku bat eskatzen ibiltzen baikara, eta sari honi esker, dirua jaso eta gainera lan egiteko bi gune utziko dizkigute. Halaber, Vienara bidaiatzeko beka bat irabazi dut, jaialdi batetara joan eta formazioa jasotzeko. Denetarik eskuratuta, nola ez naiz pozik egongo!!\nSortzeko laguntza bila ibili behar zaretela aipatu duzu. Uste al duzu instituzioen aldetik gehiago egin zitekeela dantza bultzatzeko?\nZalantzarik ez. Hemen Euskal Herrian ez dago gauza handirik gure lanbidearekin lotuta eta bi irakurketa egin daitezke horren harira. Alde batetik, txarra da egoera, esan nahi baitu ez daukagula dantza kultura nahikorik; eta bestaldetik ona da, dena egiteko baitago oraindik, eta gure eskutan geratzen da oinarriak eraikitzea. Baina horretarako laguntzak behar ditugu, eta maiz zaila izaten da. Egia da batzuetan eskaintzen dituztela diru–laguntzak; halere, ez da askorik ematen, eta normalean proiekturen bat sortzeko izaten da justu–justu. Ondorioz, bigarren lan bat edukitzea funtsezkoa dugu bizirauteko.\nHorrez gainera, ikasketak egiteko kanpora joan behar izaten gara, eta esango nuke Euskal Herriko dantzari gehienon egoera dela. Eta tamalgarria da, ezen nahiz eta badauden kontserbatorio edota konpainia gutxi batzuk, egun ez daude ikasketa serioak, eta hori bultzatzea ere ezinbesteko gaia dela iruditzen zait.\nInoiz pentsatu al duzu zer izango litzatekeen zure bizitza dantzarik gabe?\nEgia da dantza oso berandu deskubritu nuela, baina ordutik jakin badakit nire bizitza borobiltzeko behar nuena dela dantza. Nahiz eta txikitatik kirola egin, dantzak benetan asetzen ninduela jabetu nintzen; barruan neraman zerbait zela iruditzen zait, baina ez nekien hor zegoenik. Eta esan dezaket nire pasioa dela dantzatzea, horretan ari naizenean benetan zoriontsu sentitzen bainaiz, eta hori baino gauza ederragorik ez dago.\nUrte berria hasi dugula eta, 2011rako proiekturik badaukazu?\nEgia esan, urte konplikatua daukat aurretik. Lanpostu berri batetan hasi naiz eta maiatzera bitartean horretan jardun behar dut. Eta gainera, Madrileko lehiaketan eman dizkidaten bi erresidentziak ditut, baita formazioa ere... Bestaldetik, Eusko Jaurlaritzaren diru–laguntza berri bat jaso dut beste lan bat burutzeko. Gauza mordoa ditut aurretik urte berri honetan, eta nire lanbidean ez denez ohikoena, gogotsu nago ditudan erronka guztiei aurre egiteko.\nAmaitzeko, eskerrak eman nahiko nieke inguruan ditudan lagun guztiei. Ez daramatzat urte asko lanbide honetan, ez naiz ezaguna, eta beti aritzen naiz ingurukoei mesedeak eskatzen, dela argazkiekin edota musikarekin laguntzeko, adibidez. Doan egiten duten lan hori eskertzea funtsezkoa da, azken koreografiarekin sei sari jaso baitut eta haien ekarpen guztiek zerikusia izan dute horretan, zalantza barik.\nNoemi Viana García\nHogei urte bete zituenera arte bizi izan zen Gasteizen Noemi; gerora, hainbat bidaia egin zituen munduan zehar eta egun Donostian bizi da. Gasteizko Valle Inclan ikastetxera joan zen gaztetan; ondoren, Heziketa fisikoko Irakasle ikasketak burutu zituen, baita Psikopedagogia eta IVEF ere. Ikasketak amaituta sartu zen dantza munduan eta gaur egun bere bizitza diziplina horren inguruan dago eraikia. Lisboan urtebete egin zuen 2004–2005 ikasturtean Erasmus bekari esker; Londreseko The Place. Contemporary Dance School izenekoan bi ikasturte eman zituen 2006–2008 bitartean. Ordutik hainbat koreograforekin lan egin izan du, baita bakarka ere; azken horren harira, 2010eko abenduan Madrileko Koreografia Lehiaketa irabazi zuen Pi–20 lanarekin.


Eusko Jaurlaritzaren arabera, Eibarko edo Ermuko uraren eta airearen kalitatea ona da - etakitto.eus\nEusko Jaurlaritzaren arabera, Eibarko edo Ermuko uraren eta airearen kalitatea ona da\nETA KITTO 2020, Ots 11\nEibarko Udalak bere webgunean azaldu duenez, “inguruko udalerrietako bizilagunek, besteak beste, Eibarkoek edo Ermuakoak, segurtasun osoz edan dezakete iturriko ura eta ez da amiantorik hauteman, nahiz eta airearen kalitatearen kontrolak indartu egingo diren, eta egunean bi laginketa egingo dira”.\nEusko Jaurlaritzako Osasun Sailak gaur goizean gure udalari igorritako ohar batean adierazten da “Zaldibarko zabortegiko luizitik hurbilen dauden herrietako kontsumoko uraren eta airearen laginetan egindako analisiek egiaztatu dutela ez dagoela gertaerarekin lotutako osasun-arriskurik. Edonola ere, Osasun Publikoaren Zuzendaritza jarraipen zorrotza egiten ari da lekuan bertan, eta etengabe hartzen ditu laginak ura hornitzeko sareetan eta etengabe zaintzen du airearen kalitatea Ingurumen Sailburuordetzarekin elkarlanean.”.\nEibar Urkuluko urtegitik hornitzen da. Bestalde, Zaldibarri Bilbao Bizkaia Ur Partzuergoko saretik hornitzen zaio ura, eta ez da inolako gorabeherarik hauteman. Ermuari, berriz, Aixolako urtegitik hornitzen zaio ura, eta zabortegitik gertuago dago baina beste isurialde batean. Komunikatuan adierazten denez, “uraren Euskal Agentziak egindako ebaluazio hidrogeologikoak baztertu egin du Aixolan eragina. Egin diren kontroletan eta hornikuntza-sareko sarrerako deposituan hartutako laginean ez da inolako gorabeherarik hauteman”.\nAirearen kalitateari dagokionez, adierazi dute “etengabe ari direla laginketak egiten, eta emaitzek erakusten duten konposatu organikoen profila azken urteotan hiri-inguruneetan lortutakoaren oso antzekoa dela. Hala eta guztiz ere, teknikariek aitortzen dute konposatu horien nahasketak eragindako usain txarra gogaikarria izan daitekeela”.\n“Analisiek negatibo eman dute amiantoan ere, ez baita substantzia horren zuntzik hauteman. Edonola ere, datozen egunotan laginketekin jarraituko da, eta egunean bi lagin hartuko dira” ziurtatu dute.\n« Txorroteko urik ez erabiltzea eskatu die Zaldibarko Udalak Eitzagako auzotarrei gaur eguerdian Izaro abeslariak kontzertua eskainiko du maiatzaren 23an Coliseoan »


A24 ikasle mobilizazioaren harira, Gasteizko campuseko irakurketa | Borroka Garaia da!\nA24 ikasle mobilizazioaren harira, Gasteizko campuseko irakurketa\nLehenik eta behin, Gasteizetik Leioako Campus-era hurbildu zen ikasle oro zoriondu nahi dugu ohar honen bitartez. Mobilizazioaren garrantziaz jakitun, harro egoteko moduko erantzuna heman genion egunari, gure aldarriak Leioara eramateko lau autobus behar izan genituelarik.\nBigarrenik, osteguneko mobilizazioan atxilotu eta gaua komisaldegiko ziegan giltzaperatuta eman zuen ikasleari gure babes osoa helarazi nahi diogu hemendik. Era berean, mobilizazioan kolpatuak eta zaurituak izandako ikasleei ere aipamena. Atxilotu eta jipoitu zituztenei berriz mezu zuzena: ez gaituzue beldurtzen eta ez gaituzue geldituko!\nHirugarrenik, gure norabidearen zuzentasuna berresten digun Guardia Zibilaren jarduna salatu nahi dugu, Gasteizetik Leiora zihoazen lau autobusak gelditu eta banan-banan ikasle guztiak identifikatu zituelako. Altsasuko muntaia juridiko-politiko-mediatikoa buruan dugun honetan, Espainiar estatuaren aparatu oligarkiko eta militarrei gogorarazi nahi diegu euskal gazteriak, pairatutako erasoak tarteko, ez duela sekula bere bidea alboratu, eta orain ere ez dela ezberdin gertatuko. Ikasle Mugimenduak argi dauka hezkuntza kapitalista patriarkar hau desegin eta Herriaren Hezkuntza eraikitzeko eginiko hautua.\nBestalde, botere politikoen mende eta mesedetara dauden komunikabideei gure mespretxu guztia adierazten diegu hemendik. Lotsagarria deritzogu ikasleon hitza eta ekintza iritzi publikora begira kriminalizatu eta gutxiengo baten jardunak balira bezala irudikatzea. Kazetariaren irudia zikintzeaz gain, ikasleon lana manipulazioz oztopatzen duten miserableak besterik ez zarete; baina ez gaituzue kikilduko. Ikasleriari bertsio ofiziala albo batera utzi eta bere iritzi propioa eraiki dezan eskatzea besterik ez zaigu geratzen.\nIkasleek gure mobilizazioak babesteko eta gure hitza entzunarazteko erabiltzen ditugun praktika batzuk ez omen dira zilegiak. Gaur egun zilegizkoa dena Euskal Herriko Unibertsitate ei den honetan ikasleon hitza erabaki markoetan ez egotea omen da; normalena omen da historia inperialista, ekonomia kapitalista, arkitektura suntsitzailea eta hezkuntza baztertzaile eta sexista eduki bakar moduan ematea; ohikoena omen da euskalduna dela dioen unibertsitatean materia osoa euskaraz ez egoteaz gain, irakasle askok duten euskara maila eredugarria izatetik urrun egotea; eta arruntena omen da ikasle mobilizazio bat dagoenean EHUko arduradunek Campus-ak militarki prestatutako eta hortzetaraino armatutako poliziaz betetzea. Baina hau ez da albistegietan agertuko. Gure mezua fakultateetako paretetan margotu beharko dugu, esku-orrietan zabaldu, hitzez zein oihuz jakinarazi eta hortzekin defendatu.\nIkasle Mugimenduak Leioan burututako mobilizaziotik hainbat ondorio positibo atera ditzakegula uste dugu:\nIkasleriaren sektore zabal batek argi du Euskal Herriak herriaren interesetara zuzenduta egongo den Hezkuntza Sistema Propio bat behar duela, eta gure esperientziak erakutsi digu hau ez dugula EHUren arduradunekin negoziatzen lortuko.\nIkasle Mugimenduak deialdi nazional baten bidez masa mobilizatzeko gaitasun handia duela erakutsi du.\nEHUk ezin izan du bere hauteskunde sistemaren izaera antidemokratikoa ezkutatu eta Ertzainez josi behar izan zuen Campusa ikasleriaren hitza eta haserrea normaltasun faltsu batean ezkutatu nahian.\nMobilizazioan heldutasun handiz erantzun zitzaien Ertzainen hasierako probokazioei eta gure helburua ahaztu gabe jarraitu genuen martxarekin. Gure gutuna errektoretzan aurkeztu nahi izan genuenean espero genuen erantzuna jaso eta ondorioz, istilu larriak gertatu ziren. Ikasle talde batek Ertzainen oldarraldiari erantzun egin zion gogor. Argi geratu zen berriro ere zein den EHUk gure hitzarekiko duen erantzuna.\nEguneko gertaerek eta bizitako tentsioak unibertsitate eredu honekiko dagoen desadostasuna erakusten du. Baldintza egokiak sortu dira datozen hilabeteetan herriarentzako jakintza pilatu eta sortzea eta herri mugimendua Herriaren Unibertsitatea sortzera bidean inplikatzea helburu izango dituzten dinamikak indarrez martxan jartzeko.\nKolpe indartsu bat jo dugu mahai gainean eta sortutako aukerak erabiltzen jakitea da orain gure lana. Aldarrikatzen dugun Unibertsitate eredu hori ez du inork guregatik eraikiko. Ikasle Mugimendua saretzen eta proiektu errealak martxan jartzen jarraituko dugu, oraina borrokatuz etorkizuna irabazteko.\nIkasleok gurea eraiki!\nEuskal Herritarron Unibertsitatea orain!\n← “Internazionalismoarekin bat!” ekimenaren adierazpena\nNostalgia cada 30 de noviembre, día de San Andrés →


Basque Design Industries Milan 2016 - EIDE\nBasque Design Industries Milan 2016\nHile bat baino gutxiagon Milanen izango gara euskal diseinatzaile eta industria enpresa talde batekin, Basque Design Industries espazioa aurkezten. EIDE Milan 2016, 2015eko Kooperazio Programan kokatzen den eta Bizkaiko Foru Aldundiaren aldetik diru-laguntza jaso duen proiektua da. Honako hau da Benicio Aguerreak LinkedInen argitaratutako posta:\nBASQUE DESIGN INDUSTRIES AT SALONE DEL MOBILE.MILANO 2016: SOLVING REAL WORLD DESIGN CHALLENGES\nMilanerako atzerako kontaketa hasi da jada! Lau aste baino gutxiagon, Fuorisalonek, diseinuaren sektorerako ekitaldi garrantzitsuenak, Milan hartuko du,“Salone del Mobile.Milano” rekin diseinu industriala hirira helduko baita. Ideia berriak, talentua, diseinu tendentziak eta inspirazioa bilatzeko profesionalak biltzen diren espazioa da. Behin “altzari azoka” izan zena, diseinuak gure bizitzan nola edo hala eragina duela erakusten duen hainbat ekitaldiren sare bilakatu da. Ekitaldia hiriko zona ezberdinetatik hedatzen da eta sormenaren laberinto aratza da. Nabigatzen lagun diezadazun, hemen duzu Milan Design Weekera hurreratuko diren euskal diseinatzaileei buruzko gida arina.\nAurten guretzat berezia izatea egiten duena zera da, Euskal Diseinuaren Elkarteak (EIDE) lehen aldiz industria-enpresak eta diseinu-estudio gazteak bilduko dituela elkarlana sustatu eta gure ondarea sakonago aztertzeko asmoz, dena Basque Design Industries Milan 2016 leloarekin.\nMilanera joateko asmoa baduzu, etorri eta aurki gaitzazu Distrito Tortona, Materials Village barruan, eta ikasi gure partehartzaileak solasean arituko diren funtsezko tendentziei buruz, ehun adimenduak barne, malguak izatetik zurrun gelditzera igarotzen dira eta era askotako industrietan erabil daitezke, wearablesetatik modaraino. Aplikazio berrietan I+B irudi digital bat ukitu ahal den erliebedun bilakatu (Didú), eta slow-designa altzari eta etxe barrukoetan material naturalak erabiliz.\nMilanen 12 enpresa nagusi izango gara batera, ABAD Design dr.Minsky, MADEINBI eta Muka Design Lab, euskal diseinu estudio gazteak bilduz; eta Estudios Durero, Textia eta Nueva Línea industria-enpresak. Parte hartuko duten bazkideak hauek izango dira: ADN DESIGN, AGV Estudio, ITEMdesignworks, SMOTION eta TXB Design.\nBasque Design Industriesek EIDEren estrategia internazional berria irudikatzen du. Gure industria erroak atera ditugu — garraiogintzan, makina erremintan, aeronautikan eta energian—, eta diseinu industrialean, grafiko berritzailean, materialetan, arkitekturan eta barruko eta altzari diseinuan esperientziadun diren kideen bitartez sustatu ditugu. Emaitza Euskal Diseinuaren oraina eta etorkizuna irudikatzen duen esperientziadun profesionalen talde kolaboratibo bat da.\nAutomoziotik altzarigintza eta etxetresna elektrikoetara, gure taldeak eskala handiko arazoen ebazpenean gailentzen diren aski prestaturiko 60 diseinatzaile baino gehiago ditu, ezagutza teknikoak eta bizitzako benetako arazoen irtenbideak biltzen dituztenak. Manufaktura enpresa, altzari erosle edota profesionaltasun eta konpetentzia bilatzen duen negozio pertsona bazara, gure kideetako askok sarituak izan diren ezagutzak biltzen dituzte, eta ingenieritza eskoletan eta produktu garapenean ibilbidea dute, diseinuaren bitartez enpresa, elkarte eta industriei pertsonak, hiriak eta zerbitzuak eraldatzen lagun diezaiekete.\nAzkenik, Milanera joateko aurreko aste gutxi hauetan gure kolaboratzaileak notizia zein berrikuntzak partekartzera gonbidatuko ditugu gai ezberdinei buruzko zenbait sarreretan. Jarraitu, partekatu, konektatu eta haien sektoretan berritzaileak diren enpresa hauekin batzarrak hitzartzera animatzen zaitut. Jarrai iezaguzu @eidedesign eta #BasqueDesign #MilanoDesignWeek gaurkotze gehiagotarako sare sozialen bitartez.\nNi neu bertan izango naiz eta gure kideekin harremanetan jartzeko aukera emango dizut, bestelako organizazio zein diseinu kolaboratiboko ikuspuntu berdintsua duten elkarteekin harremanetan jartzeko interesa ere badut, Politecnico di Milano edota sareak eratzeko interesa duten mundu osoko edozein erakunde publikoekin esaterako. Salone del Mobile edo Milano Design Weekera joateko asmoa baduzu eta bilera bat izan nahi baduzu, konekta zaitez nirekin LinkedIn bitartez edo etor zaitez bisita egitera Distrito Tortonara. Materials Villagen izango gara, Viewbox N, Superstudio Più, apirilaren 12tik 17ra bitartean.\nZorte on Milan Design Weekerako azken prestakuntzekin eta bertan espero zaitut. Ci vediamo!


Egilea: Jonelamo_10 Data: martxoak 03, 2021\nZer pasatuko da loratu gabeko loreak uretan jartzen ditugunean?\nEsperimentua egiteko behar dena:\nLehenengo, papera hartu eta lore txikiak egin. Horiek margoztu, eta, plater bat hartu. Azkenik loretxoak platerretan jarri, eta zer pasatzen den jarri.\nLoratzen egongo balira bezala irekitzen dira, petaloak irekitzen dira eta papena zelulosaz osatuta dagoelako, zuntzek ura xurgatzen duten eta, beraz, tamaina handitzen duten kapilar gisa jokatzen dute.


Noiz hartuko dituzte administrazio publikoek laneko ezbeharrei aurre egiteko premiazko neurriak? | LAB SINDIKATUA\nEkintza Sindikala Noiz hartuko dituzte administrazio publikoek laneko ezbeharrei aurre egiteko premiazko neurriak?\nOnartezina da lan-segurtasunaren arloan segurtasun-neurririk ez izateak eta enpresak alde batera uzteak langileria hiltzea. Zenbat langile gehiagok hil behar dute administrazio publikoek beste alde batera begiratzeari utz diezaioten? Noiz hartuko dituzte laneko ezbeharrei aurre egiteko premiazko neurriak?\nLAB sindikatuan argi daukagu, lan-indarkeriarekin amaitzeko, bizitza eta lan-baldintza duinak behar ditugu, etxera bizirik itzultzeko eskubidea dugu. Eredu berri bat eraiki behar dugu, lehentasuna langileen bizitza eta osasuna izango dituena.\nLAB sindikatutik langileen segurtasunaren eta lan-osasun hobearen alde lan egiten eta borrokatzen jarraituko dugu. Hori dela eta, dei egiten diegu langileei datozen orduetan deitu daitezkeen salaketa-mobilizazioetan parte har dezaten.


GIPUZKOAKULTURA.NET > IRAKURKETA GIDAK > LAUAXETA, GAUR ERE\nEsteban Urkiaga, Lauaxeta\nEsteban Urkiaga, Lauaxeta ezizenez ezagutzen den bizkaitar poeta, Laukizen jaio zen, 1905eko abuztuaren 3an.\nBera umea zela Mungiara aldatu zen sendia. Mungian hartu zituen lehen ikasketak. Haiek amaituta, apaiz izateko ikasketak hasi zituen Durangon, josulagunetan: latina eta erretorika ikasi zituen han.\n1921-1928KO TARTEA: APAIZ IKASKETAK ETA LITERATURAN MURGILTZEA\nDurangotik Loiolara eta Oñara igaro zen, beti ere josulagunen ikastetxeetan, fraide eta apaiz ikasketak egitera. Gero bera bezala idazle eta kulturgizon handiak izan ziren hainbat ikaskide izan zituen, besteak beste Jokin Zaitegi, Andima Ibiñagabeitia eta Pio Montoya.\nLoiolan Aita Estefania euskaltzalea izan zuten irakasle, eta hark bultzatuta literatur lan joria egin zuen taldeak: latinezko idazle klasiko batzuk (Kikero, Sofokle, Tuzidide...) euskarara itzuli zituzten eta, orobat, Europan egiten ari zen literatura ezagutu zuten.\nApaiz ikasketak burutzear zela, 1928. urtean komentua utzi zuen.\n1.929. urtean Orixek hartu zuen "Euzkadi" egunkariaren euskarazko atalaren ardura, eta Lauaxeta harekin hasi zen lanean.\n1931. urtean, berriz, Orixek utzi egin zion "Euzkadi-"n lan egiteari, buru-belarri Euskaldunak poema erraldoia idazten aritzeko.\nOrduan Lauaxetak hartu zuen haren tokia egunkarian. Orixek baino kazetari sen handiagoa zuela, arras eraberritu zuen euskarazko orriaren edukia. Haren ekarriaz, kultura, iruzkinak, iritzizko artikuluak, aktualitateko gai askotarikoak... agertuko dira "Euzkadi"-n, euskarazko egunkari baten traza-edo hartuz. Egunero idazten zuen "Azalpenak" atalean, esaterako, iritzizko artikuluak plazaratzen zituen, eta era askotako gaiak jorratu zituen: irrigarriak, umorezko ipuinak, lanari eta lan ezari buruzkoak, futbolari zein zinemari eskainiak...\nPOETEN IRAKURLE, HIZLARI, EKINTZAILE...\nBere lantegi hartan, guztiz interesgarriak ziren literaturari buruzko idatziak. Izan ere, hurbiletik jarraitzen zuen Europako literatura eta maiz eskaini zizkion atzerriko literaturari liluraz beteriko artikuluak.\nSasoi hartan, dena den, beste zeregin batzuetan murgilduta ere bazebilen Lauaxeta. Euzko Alderdi Jeltzaleko kide izaki, hitzaldi beroak eta entzutetsuak eman zituen eta bestelako makina bat ekintzatan parte hartu zuen: antzerki jaiak eratzen, ekimen politiko zein kulturalak moldatzen, Emakume Abertzale Batza indartzen, euskarazko klaseak ematen, euskarazko irratsaioak sortzen eta zabaltzen, euskarazko liburuen erakusketak antolatzen eta abar.\nLITERATUR BILTZAILE, IDAZLEEN BULTZATZAILE\n1932. urtean, Euskal Erri Jakintza izeneko asmoari eman zion hasiera. " Euzkadi"- ko irakurleei dei egin zien herri kanta, ipuin, esaera, izendegi eta horrelakoak bildu eta bidaltzera.\nDeiari erantzunez galtzorian ziren hainbat euskal kanta tradizional jaso zituen Lauaxetak eta egunkarian argitaratu, galtzeko arriskua uxatuz.\n1935eko azaroan "Euskal Ingoskiya" deituriko literatur aldizkaria sortu nahi izan zuen "Euzkadi" egunkariaren bitartez. Hainbat poema argitaratzera ere iritsi zen, baina poeta berriak bultzatzeko egitasmoa etenik geratu zen, halabeharrez, guda piztu zenean.\nGuda garaian zeregin guztiak utzi eta Euskal Gudarostean sartu zen Lauaxeta, lehendakariaren agindupean, komandante gradua jaso zuelarik. Gudarosteko propaganda sailean aritu zen batez ere. Eginkizun horretan ari zela kaleratu zituen "Gudari" aldizkaria eta "Eguna", euskara hutsean izan den lehendabiziko egunkaria.\n1937ko apirilaren 26an junker alemaniairrek Gernika bonbardatu zuten. Hilaren 29an La Petite Gironde egunkariko Georges Perniard kazetariari lagundu zion Gernikara, Perniard-ek bonbardaketaren ondorioak jaso nahi baitzituen argazkietan. Arratsaldean, ordea, nazionalek atxilotu eta Gasteizko espetxera eraman zuten Lauaxeta. Heriotza zigorra ezarri zioten eta, ekainaren 25ean, afusilatu egin zuten.\nHeriotzaren zain zegoen artean poema hunkigarriak eta eskutitz sentikorrak idatzi zituen Lauaxetak, bere izaeraren eta egoera tragikoaren berri ematen zuten hizki garratzak.\nGazterik ernetu zitzaion Lauaxetari olerkari izateko gogoa eta asmoa. “Pioner gazte gara” deitu zien bere ingurukoen buruei Bide Barrijak liburuan. Izan ere, berritzaile errea izan genuen Lauaxeta, euskal poesia eta euskal literatura osoa berritzeko ametsa izan zuen belaunaldi hartako gune eta bihotza.\nOLERTI SARIAREN IRABAZLE\n1930. urtean, Joseba Ariztimuñok, Aitzolek, sortu eta eraberrituriko Euskaltzale taldeak, Euskal Olerti Eguna deitu zuen Errenterian. Poema lehiaketara, besteak beste, Lauaxeta, Lizardi, Orixe, Loidi, Alejandro Tapia eta abar aurkeztu ziren.\nLauaxetak eskuratu zuen saria. Haren poema bigun eta leuna izan zen irabazlea, Frantziako Sully-Proudhommeren lanean oinarritua zegoena eta hango estetikaren oihartzuna Euskal Herrira erakartzen saiatzen zena.\nBIDE BARRIJAK: ASMO BERRIAK\nSariak bultzatu eta akuilatuta, hurrengo urtean bere lehen poema liburua argitaratu zuen Lauaxetak.\nEstetika berri baten agerpena zen. Lauaxetak modernitatea, Europan bizi zen modernitatea, euskaraz eman nahi izan zuen. Hantxe dira haren iturriak, iturri ugariak: Frantziako erromantikoak eta sinbolistak maite zituen bezalaxe irakurtzen zituen Espainiako poetak ere, Miguel de Unamuno eta Juan Ramón Jiménez, besteak beste.\nBere lehenengo lan nagusian, gaiak eta hizkuntza, biak batuta, berritu nahi zituen Lauaxetak. Literatur hizkuntza berria nahi zuen euskal olerkigintzarentzat, erromantizismotik urruntzen zena eta modernismoaren topikoak erabiliko zituena. Baina baita gai berriak ere: maitasuna, existentzialismoa, heriotzaren beldurra, poesiaren ahalmen soziala...\nIsilaldi luze samarraren ondoren, bigarren liburua argitaratu zuen Lauaxetak 1935. urtean: Arrats Beran du izena eta poeta egin baten trazak erakusten ditu.\nGarai hartan, olerkigintza herrikoiaren alde egiten zen Euskal Herrian, batez ere Manuel Lekuonak, Azkuek, eta Barandiaranek sustatutako bidetik.\nGiro hartan, Lauaxetak herri poesiaren inguruan moldatu zuen liburuaren zatirik garrantzitsuena, eta poesia errazago baten alde eginaz herri pertsonaiengan oinarrituriko baladak, erromantzeak eta irri kantak osatu zituen Lauaxetak.\nBide Barrijak poema sortan agertu zuen heriotzaren gaia ere jorratu zuen honetan ere Lauaxetak, baina beste jantzia aldean duela. Oraingoan maitasunaren bidez heriotza gainditu daitekeela uste baitu.\nHerri poesia eta sinbolismoa bildu zituen liburua aurrera eramateko. Herri poesiaz Euskal Herriko arnasa eman zion Lauaxetak bere liburuari; sinbolismoarekin, berriz, kosmopolitismoz janzten zuen.\nSinbolismoaren bitartez idealaren mundua erakutsi nahi zuen poetak, baina ez zen horregatik gizartetik urruntzen. Poesia gizartea eraberritzeko tresna bazela ikusten zuen Lauaxetak. Poesiak idealaren mundua erakutsi behar zion gizarteari, eta horixe zen, hain zuzen, poetaren lana: ideala erakutsi gizarteari eta gizartea eraberritu. Poesian estetika eta pedagogia uztartzen zituen, Lauaxetak mundua aldatu nahi zukeen, gizartea materialismotik aldendu, utopian dagoen zorionera hel zedin.\nEz da Lauaxeta bat-batean eta erraz irakurtzen den poeta. Politikan Sabino Aranaren jarraitzaile izaki, haren bideetatik jokatu zuen hizkuntza arazoetan ere, lexiko garbizaletasunetik eta.\nBaina hizkera ez da bere olerkigintza zaintzen zuen elementu bakarra. Bere ustetan, poemak ez zuen mamia garbi eta lehenengotan azaldu behar. Sujerentziaz beteriko poemak atsegin zitzaizkion, irakurlearen parte hartzea eskatzen zutenak.\nEuskal abertzaletasun hazia ereiteko tresna egokitzat zuten garaiko abertzaleek antzerkia. Nahiz ideia zabaltzeko, nahiz euskara hedatzeko erabili zuten genero hori.\nHelburu horiekin idatzi zituen Lauaxetak ezagutzen dizkiogun antzerki lanak. Bi berak asmaturikoak ditugu, beste bi beste hizkuntzatatik itzuliak. Bosgarren bat, Gotzone, Mungian eta Lekeition emanaldiak ezagutu zituena, galdu egin da.\nLehengo biak, Asarre aldija eta Epaiya, lan laburrak dira, firi-firiak, ikuslearengan irria sortzeko eginak.\nBeste biek hondo sakonagora heldu nahi lukete. Batak, Balbeak, Maeterlinck idazle belgiarraren lanak, sinbolismoaren oinarrietan sartzeko aukera emateaz gain, bere literatur hiztegia aberastu zion. Hausnarketa ederra egin zuen Lauaxetak lan hau itzultzerakoan.\nBesteak, Iru gudari, bere lagun Manu de la Sotaren lanak, Lauaxetaren kezka abertzaleei erantzuten zien. Darabilen gaiak –herri maitasunaren sorrera- barru-barrutik hunkitu zuen eta euskal abertzale batzuen fusilamenduaz hitz egiten duenez, Lauaxetari gertatu zitzaionaren aurre ikuspegitzat har daiteke.


Felipe Zelaieta izan da Oholtzapetik egitasmoko lehen jardunaldiko finalista - - Alea.eus\nFelipe Zelaieta izan da Oholtzapetik egitasmoko lehen jardunaldiko finalista\nArabako Bertsozale elkartea 2020-06-23 16:58\nFelipe Zelaietak Araiako finalean kantatzeko aukera izango du. / ARABA BERTSOZALE\nIzarran jokatu zen ostiralean 2020ko Oholtzapetik egitasmoaren lehen saioa. Entzuleen txalo zaparradaren dezibelimetroak Felipe Zelaieta izendatu zuen ekitaldiko garaile. Honela, Felipek irabazi du Araian burutuko den finalerako txartela.\nBertsolariei plazak eskeini eta entzuleari saioak gerturatzea helburu duen Arabako bertsolariak oholtzapetik entzulea epaile egitasmoa martxan da dagoeneko. Aurreko ostiralean eman zitzaion hasiera aurtengoari, Izarran. Bertan aritu ziren Martin Abarrategi, Andere Arriolabengoa, Iñaki Viñaspre eta Felipe Zelaieta bertsolariak. Denak ere Oier Azkarraga gai jartzailearen aginduetara.\nSaio polita joan zen eta publikoak gogoz jaso zituen bertsolariak. Saioari agurra kantatu aurretik, entzuleen txalo bidez neurtu zuten nor izan zen saioko bertsolari hautatua. Txalometroaren arabera, Felipe Zelaietak Araiako finalean kantatzeko aukera izango du.\nOholtzapetik egitasmoko 2. jardunaldia datorren ostiralean, ekainaren 26an, Artziniegako frontoi inguruan jokatuko da, 20:00etan. Ander Fernandez gai jartzailearen eskutik Peru Abarrategi, Irati Anda, Oier Arbina eta Beñat Garaiok kantatuko dute.\nInformazio gehiago Arabako Bertsozale Elkartearen webgunean.\n2020ko Oholtzapetik martxan da\nArabako Bertsozale elkartea eka 16 Araba\n2016an hasitako egitasmoari jarraiki, 3. edizioa izango da aurtengoa. Lau saiotan banatuta, Arabako 16 bertsolari, 5 gai jartzaile eta entzulea epa...


Ekitaldiak, Euskal Herria Batera ekimenarekin bat eginez - Tolosaldea - Tolosaldeko ataria\nEkitaldiak, Euskal Herria Batera ekimenarekin bat eginez\nTolosaldeko Ataria 2021-03-31 11:58\nAnoetan eta Tolosan 12:30ean kantuan ariko dira herritarrak apirilaren 4an, Aberri Eguna ospatzeko, eta Alegian elkarretaratzea egingo dute 12:15ean.\nEuskal Herria Batera ekimenarekin bat egin dute eskualdeko hainbat herrik, eta Tolosan, Anoetan eta Alegian esaterako kantuan ariko dira herritarrak apirilaren 4an, Aberri Egunean. Dinamikak 12:30erako egin du deia eta horrela egingo dute ordu horretan bilduko dira, Alegian berriz 12:15ean elkarretaratzea egingo dute Bulebarrean.\nTolosan Berdura plazan bilduko dira eta Anoetan herriko plazan. Tolosan dena den, ekitaldia 12:15ean hasiko da eta herritarrei 12:10erako bertaratzeko deia egin diete COVID-19ari lotutako protokoloak bete ahal izateko. «2020an nahikoa izan zen herritar talde txiki batek aukera eskaintzea Euskal Herri osoan milaka herritarrek batera keinu bat egiteko, eta hainbat gizarte eragile, alderdi eta sindikatu ere ekimenera batzeko», esan du Euskal Herria Batera Tolosako talde sustatzaileak. Horiek horrela, aurten ere «keinu bat» egitera animatu nahi dituzte herritarrak; «oraingo honetan plazetan burutuko dugu ekitaldia, Tolosaren kasuan, Euskal Pizkundea plazan, eta ikus entzunezko bat izango da oinarri».\nKeinu horietako bat kantua izango dela esan du beraz, Tolosako taldeak eta hiru kantu abestuko dituztela gaineratu du: Joxean Artzeren hitzak dituen Txoriak Txori, J.M. Iparragirreren Gernikako Arbola eta Xabin Gereñoren Ikusi mendizaleak. «Seinale bat zabalduko dugu aipaturiko orduan, horrela denok batera kantatu ahal izango dugu, kantari famatuekin batera». Tolosako kasuan, euria egiten badu, Berdura plazan ariko dira.\nGizartea Alegia Anoeta Tolosa


November 2015 – Galdakaoko Booktube Lehiaketa\nLehiaketako booktube guztiak kanalean daude!\nSortu dira euskarazko lehen booktubeak!\nGaldakaoko I. Booktube Lehiaketako partaideak izan dira euskarazko lehen booktuberrak. Haien booktubeak gure kanalean dituzu ikusgai.\nHazia landatu dugu eta ea orain ahalegin honetatik benetako booktuberrak loratzen diren.\nMila esker parte hartzaile eta akulatzaile guztiei!!\nHasi gara lehen booktubeak jasotzen\nNon da zurea? Prest duzu? Gogoan izan aste honetan (azaroaren 23tik 27ra) bidali behar duzula GURASOEN BAIMENA eta IZEN-EMATE ORRIArekin batera, booktube@galtzagorri.org helbidera.\nPentsatu izen bat edo goitizen bat zure youtube kanala sortzeko.\nZure iritzia partekatzeko gogoa, kamerari diozun beldurra baino handiagoa izan dadila.\nZure ideiak ordenatu kontatzen hasi aurretik.\nGertuko norbaiti kontatzen ari zarela pentsatu.\nZintzoa izan irakurtzean sentitu zenuena kontatzeko garaian.\nLiburuan gertakari interesgarriak daudela esan, baina ez kontatu guztia.\nIkus-entzuleak booktubea adi jarrai dezan, dinamikoa izan azalpenetan.\nInformazio gehiago Booktubea atalean.\nBooktuber komunitatearen hiztegi propioa


Errepideetan aldaketak, oinezkoei lehentasuna emateko - Noticias de Gipuzkoa\nErrepideetan aldaketak, oinezkoei lehentasuna emateko\nIdiazabalgo Udalak 'Oinezkoen Eguna' ekimena errepikatuko du eta Kale Nagusia ibilgailuentzat itxita egongo da\n– m.a. 22.05.2020 | 01:14\nXume taberna pareko erraila itxita, atzo goizean. Argazkia: M.A.\nidiazabal – Pasa den asteburuan Idiazabalen ekimen berri bat hasi zuten, oinezko herritarrei lehentasuna emanez, eta, bide batez, bertako merkatariei aukera eskainiz terrazak jartzeko kalean. Horretarako, Kale Nagusiaren zati bat itxi zen, Alarma Egoeraren deseskaladaren lehen faseak ahalbidetzen dituen aukera horiek ahalik eta gehien aprobetxatu ahal izateko.\nProba bat izan bazen ere, Oinezkoen Eguna izendatutako ekimen honen balorazio egin du Idiazabalgo Udalak astean zehar. "Ostalari eta merkatarien aldetik harrera ona izan du, eta udalaren aldetik bide itxiera berriro egitea proposatu da", nabarmendu dute. Eta errealitateari zor, hala izan zen. Herritarrak, eguraldi ona tarteko, kalera atera ziren eta beti ibilgailuek lehentasuna izaten duten gunean haiek hartu zuten lekukoa. Irudi ez-ohikoa izan bazen ere, idiazabaldarrak gustura zeuden Kale Nagusian barrena autoez arduratu gabe lasai egoteko aukera zutelako.\nGauzak horrela, ekimenak jarraitu egingo du eta ostiraletan, arratsaldeko 17.00etan hasi eta igandeko 23.00ak arte, Ubitarte etxetik Okindegi parerako ibilbidea itxita mantenduko da autoentzat. "Asteburuetako itxiera hau, tabernei ezartzen zaizkien murrizketa neurriak aldatu bitartean mantenduko da printzipioz", gaineratu dute Udaletik.\nEgun arazo bat bilakatu da hainbat unetan mahai bat aurkitzea, eta horri irtenbidea emateko asmoz eta joan den asteburuan izan ziren pilaketak ekiditeko, asteburu honetarako ostalariei mahai gehiago jartzeko baimena ematea adostu dute\nBestalde, Xume tabernaren parean, atzo hasita, errail bat itxita egongo da zazpi egunetan. Pasa-tzeko lehentasuna duten autoak zein diren zehaztuko dira eta autobusaren geralekua Kale Nagusia eta Zigor auzoaren arteko bidegurutzean izango da asteburuetan.\nAieteko anbulatorioa eta bidegorria, azken txanpan.\nZaldibiako Udal Liburutegiaren funtzionamendua.\nBulego orokorrak itxita daude Legorretan, festak direla eta.


Iparragirre Bilbora itzuliko da | Nontzeberri\nHasiera/ESZENA/Iparragirre Bilbora itzuliko da\nDatorren asteko igandean, azaroak 29, Iparragirre Bilbon izango da, Arriaga Antzokian. Pertsonaiaren atzetik Gontzal Mendibil kantaria izango da eta aho batez adierazi duten moduan “ikusgarri ikaragarria” eskainiko dute.\nIparragirre emanaldi horretan (200 urte dira Iparragirre jaio zela) haren bizitza kontatu eta kantatuko dute oholtza gainean bilduko diren ehun arizalek. Eta ez da bizitza makala kantariarena, lehen gerra karlistan soldadu, gero Europan zehar, eta Ameriketan egin izan zituen urte mordoak,… Hortaz, berak bizi izandako gorabeherak kontatu eta kantatuko dituzte.\nGontzal Mendibil kantariarekin batera Marife Nogales, Maitane Salvador, eta Ainhoa Tabuyo arituko dira kantari. Eta hori guztia musika ederrez horniturik: Gorka Hermosa, akordeoilari ezaguna eta Alberto Rodriguez gitarran. Eta horiez gain, Bilboko Musika Banda eta Bilboko Koral Elkartea ere izango dira. “Ezbairik gabe, aurten Iparragirre jaio zeneko bigarren mende honetan eskaini izango den kontzertu emanaldirik ederrena izango da.”\nGainera, egun horretan, Iparragirrek Bilbori eskainitako Bilbao eta Fueruak Pakearentzat izeneko poema musikatuaren estreinaldia ere izango da. Iparragirrek Bilbo hiriarekin izandako harremana estua izan zen. Bilboko Plaza berria 1852. urtean eraikia zegoen eta bertan kantatu zuen, eta Bilboko Arenala Bilboko gune garrantzizkoetako bat bihurtu zen eta bertan ere jendetza aurrean kantatu zuen urretxuarrak. Egoera hartatik bi bertso eder dedikatu zizkion Bilbori eta Bilbotarrei.\nBiribil-bado zer polita dan\nOrain Bilbao deritzona\nMundu guzian artu du fama\nBi aldiz gerra, bonba eta bala\nBilbao ez zan ikara Naiz eta jakin ilgo zirala\nBiba gure arbola\nEta maite ez duena\nEz da Euskalduna\nDakigunez, Iparragirreren ospea, batik bat, berak sortutako Gernikako Arbolarekin etorri zen eta kantu sinbolikoaren lehen notak, Bilbon eman zituela esaten da. Gero, Tolosan kartzelaratua izan zen, bai eta Euskal Herritik desterratua ere, eta Ameriketan 19 urte luze igaro zituen. Baina Euskal Herrian hezurrak uzteko azken gogoa bete zuen.\nGogoratu, Iparragirre ikusgarria, datorren asteko igandean, azaroak 29, Bilboko Arriaga Antzokian.


Aukeratutako 3 ikastetxeak + 3 ikusentzunezko artista profesionalak - E3 proiektua\nAukeratutako 3 ikastetxeak + 3 ikusentzunezko artista profesionalak\n02 Mar 2021 In2020-21\nDagoeneko definitu dira E3 Hibridazketak proiektuan parte hartuko duten hiru eskola eta hiru ikusentzunezko artista profesionalak:\nEskola parte hartzaileak Bastida Ikastola (Bastida, Araba), Barrutia Ikastola (Vitoria-Gasteiz, Araba) eta Okondo Eskola (Okondo, Araba) dira.\nBakoitzean, eskola-espazio espezifiko batetik abiatuta, pandemia ondorengo eskolaren inguruko gogoeta utopikoak jasotzen dituen bideo laburra diseinatu, garatu eta aurkeztu beharko dute hurrengo artistek.\nAZ Visual Media Euskal herrian eta Madrilen kokatua dagoen ikus entzunezkoen eta marketing digitalaren arloan espezializatuko enpresa gara. Lan taldea 6 pertsonak osatzen dugu: Argazkilariak, kamara operadoreak, errealizadoreak eta web diseinatzaileak, besteak beste. Enpresa, norbanako eta erakunde publikoei zerbitzua emateaz gain, telebista eta dokumentalgintzan kokatzen dugu gehien bat gure lan esparrua.\nLan esanguratsu giza, Huntza taldearen “Aldapan Gora” hit ezaguna edo eta “Lasai lasai” singlearen bideoklipak ekoiztu ditugu. Horretaz gain, 2019 ko Ibilaldiko bideoklipa edo eta urtero kaleratzen den Aretxabaletako merkatarien gabonetako kanpainaren spot ezagunak ekoiztu izan ditugu.\nKomunikazioa bere orokortasunean da gure jolastokia, sortzaile lanetik egunez egun gure pasioa ogibide bilakatu dugun eremua.\nBilbon finkatutako ikus-entzunezko estudioa gara, murgiltze-entretenimenduan, ikusizko arteetan eta eduki originalen sorkuntzan espezializatua. Espainiako eta nazioarteko hainbat esparrutan egin ditugu lanak: musika-jaialdiak, antzerkia, bideo-mappinga, artea, dokumentalak, publizitatea eta hamaika formatu. Gure lanak teknikak eta estiloak uztartzen ditu, eta, horrekin batera, estilo eklektikoa garatu dugu historiaren zerbitzura. Atsegin handiz ekoitzi ditugu Gau Zuria, Arriaga Antzokia, Blanc Produccions, Ubiqa, Kabia Teatro, Horman Poster edo Bas jaialdirako proiektuak, besteak beste.\nSergio Azkarate deitzen naiz, eta 26 urteko gasteiztarra naiz. Ikus-entzunezko komunikazioan lizentziatuta EHUtik, bideogintzan aritu naiz azken urteetan. Graduatu eta gero bideo korporatiboak egiten ibili naiz, Gasteizko Udaletxearentzat eta UEUrentzat, adibidez.\nAurreko urtean nire lehen proiektua garatu nuen, Erroak dokumentala, Arabako herri txikien eta landa-eremuaren despopulatzearen inguruko dokumental motza. Oraintxe bertan jaialdi ezberdinetatik aurkezten ari naiz dokumentala, etorkizunerako beste proiektuak garatzen ditudan bitartean.\nE3 Hibridazketak proiektuan parte-hartzeko interesa agertu eta izen-eman duzuen ikastetxe eta aditu guztioi, eskerrik asko!\nIkusentzunezko artista-profesionalei zuzenduriko deialdi irekia


Irekia Eusko Jaurlaritza - Gobierno Vasco :: Lehendakariak Urola Garaiko Emakumeen Etxea bisitatu du\nLehendakariak Urola Garaiko Emakumeen Etxea…\n<iframe src="https://www.irekia.euskadi.eus/eu/embed/videos?flv_video=2019%2F05%2F17%2Fnews_54264%2Flandaida_emakumeen_etxea.flv" width="320" height="210" allowfullscreen></iframe>\nLehendakariak Urola Garaiko Emakumeen Etxea bisitatu du Iturria: Irekia\n190517_lhk_emakumeen_etxea_01.jpg Iturria: Irekia\n190517_lhk_emakumeen_etxea_02.jpg Iturria: Irekia\n190517_lhk_emakumeen_etxea_04.jpg Iturria: Irekia\n190517_lhk_emakumeen_etxea_03.jpg Iturria: Irekia\n190517_lhk_emakumeen_etxea_05.jpg Iturria: Irekia\n190517_lhk_emakumeen_etxea_06.jpg Iturria: Irekia\nIñigo Urkullu Lehendakariak, Emakundeko zuzendari Izaskun Landaida alboan zuela, Urola Garaia Emakumeen Etxea bisitatu du gaur goizean. Bertan harrera egin diete Jon Luqui Albisuak, Urretxuko Alkateak, eta Koldobike Olabide Huelgak, Urola Garaia Mankomunitateko lehendakariak.\nEmakumeen Etxea bisitatu ostean bilera bat egin dute, non Urola Garaia Emakumeen Etxea proiektua aurkeztu dieten. Bertan azaldu diete 2012an sortutako Ahalduntze Eskola izan zela proiektu honen aurrekaria. Ondoren, Urola Garaiako Berdintasunerako II Planean zehaztu zen eskola Emakumeen Etxe batean bihurtzeko helburua. Honekin, abian zeuden ahalduntze prozesuak indartzeaz gain, emakume eta gizonen berdintasunerako beste behar estrategikoei erantzun ahal izateko. Finkatutako helburu estrategiko nagusiak dira: emakumeen ahalduntze pertsonal, sozial eta politikorako baldintzak sortzea eta emakumeen eragin eta partehartze politikoa indartzea.\nEmakundeko zuzendari Izaskun Landaidak esan du eskualdean berdintasunaren alde egindako lan guztia ezagutzeaz gain, bereziki emakumeen etxea sortzeko egin den prozesua eta ibilbidea ezagutzeko aukera izan dutela. Landaidak emakumeen etxeek berdintasunaren alde egiten duten lana azpimarratu du, baita emakumeen alduntzearen alde egiten duten lana ere. Horrela, nabarmendu du etxea hau emakumeen ahotsaren emaitza dela. “Beste tresna bat izango dugu berdintasunaren alde egiteko”, esan du.\nEmakumeen etxeak, emakumeentzako espazio propioak, mugimendu feministaren aldarrikapen historiko bat dira. Espazio propio horien bidez, emakumeen parte-hartze politiko eta soziala bultzatu, beren ahalduntzea sustatu, emakumeen eta emakume-talde ezberdinen arteko sinergiak sortu, hausnarketa kritikoa eta kontzientzia feminista bultzatzen dira… Ahalduntze indibidual, kolektibo eta sozialerako espazio propioa dira Emakumeen Etxeak. Beren mendekotasunaren kontzientzia indibiduala hartu eta, halaber, talde gisara bizitzako arlo ezberdinetan emakumeek pairatzen duten bereizkeriaren inguruko kontzientzia komuna hartzeko gune bat. Egun martxan daude Emakumeen Etxeak Donostia, Eibar, Hernani, Arrasate, Azpeitia, Basauri, Ondarroa, Ermua eta Durangon; beste hainbat herri eta hiritan sortze prozesuan daude edota Ahalduntzerako Eskolak daude.\nintervencion_landaida_emaku... behera kargatu (4 MB)\nlandaida_emakumeen_etxea_eu... behera kargatu (2 MB)\nlandaida_emakumeen_etxea_eu... 70 MB


Eguberri egunean otordua eskainiko dute Bide Goxo jatetxean baliabiderik ez dutenentzat | Tolosa\n2014an ekin zioten Bide Goxo jatetxeko kudeatzaileek Eguberri egunean, abenduak 25, otordu bat egiteko aukera ez duen jendea bazkaltzera gonbidatzeari. 2013ko azaroan hartu zuten jatetxearen kudeaketa Iñaki Goikoetxeak eta Silvia Larrañagak, eta urte bat beranduago, Tolosako Udaleko Gizarte Zerbitzuen sailarekin elkarlanean, 40 pertsona inguru batu ziren Bide Goxon, Iñaki eta Silviak, beren familiarekin batera, prestatutako otordua aitzakia hartuz, unea elkartasunean pasatzera. Lehen urteko esperientzia “oso ontzat” jo dute biek, eta urtez urte jarraitzeko motibazioa hark sortu ziela adierazi dute.\n“Otorduak emanaz eta jakiekin egiten dugu lan egunero, eta konturatu ginen bazela jendea hori dastatzeko aukera ez zuena. Gainera, data hauek oso bereziak dira, eta bazkari bat egiteko aukera ez duen pertsonak deitu eta elkarrekin gurean egiteko ideia otu zitzaigun. Abenduaren 25ean itxita egoten da jatetxea, eta batzen garenak lasaitasunez aperitibo txiki bat egiten dugu eta ondoren bazkaldu”, adierazi dute Usabal kiroldegian kokatuta dagoen jatetxeko kudeatzaileek.\nUrtero 40 bat lagun batzen dira: “Udalak gonbidapena zabaltzen du egoera honetan dauden pertsonen artean, eta gutxi gorabehera aurretiaz jakiten dugu zenbat izanen garen. Egunean bertan edonor etorriz gero, ez da arazorik izaten; 40k jaten dugun tokian, gutxi batzuk gehiagok ere egin dezakegu eta” gaineratu du Silviak. Iñakiren hitzetan otordu “xumea” izan ohi da, baina “elkarrekin egon, jatetxearen berotasunean, hizketaldian...hori asko baloratzen dute”.\nTolosako Gizarte Zerbitzuekin harremanetan jartzeko, zuzeneko arreta zerbitzuan -astelehenetik ostiralera, 10.00etatik 13.00etara, ostegunak izan ezik-, 943 69 74 60 telefonora deituz edo gizartezerbitzuak@tolosa.eus-era email bat idatzita.


Espainiako negozio-bidaiak %4,1 jaits litezke 2012an | Consumer\nEspainiako negozio-bidaiak %4,1 jaits litezke 2012an\nEnpresek aurrekontu gutxiago erabiliko dute irteera korporatibo horietan, eta aukera ekonomikoagoak aukeratuko dituzte.\nEspainiako negozio-bidaiak %4,1 murriztu litezke 2012an, 18.600 milioi dolarreraino (14.721 milioi euro); izan ere, enpresek aurrekontu gutxiago erabiliko dute irteera korporatibo horietan, eta aukera ekonomikoagoak aukeratuko dituzte, Global Business Travel Association (GBTA) elkarteak egindako txosten baten arabera. Datorren urtean kapitulu honetan %1,9 igotzea aurreikusten da.\nGaur egungo joera aurreko urteetako egoeraren ondorio da, nahiz eta 2011n bidaia horien diru-sarrerak 19.400 milioi dolarrekoak izan ziren (15.347 milioi euro); horrek %7,7ko beherakada ekarri zuen 2008arekin alderatuta, urte hartan 21.000 milioi dolar (16.643 milioi euro) lortu baitziren.\nAlemanian, negozio-bidaien gastua 50.300 milioi dolarrera (39.817 milioi euro) igoko da aurten, %0,6 gehiago. Aurrerapen motel hori euroguneak bizi duen atzeraldiari zor zaio, nahiz eta 2013tik aurrera Germaniako enpresek “cash” gehiago erabiliko duten bidaia nazionaletan, eta horrek 52.900 milioi dolarrera (41.876 milioi euro) igo ditzake diru-sarrerak, %5,4 gehiago. Hala ere, atzerriko gastua %1,4 murriztuko da aurten, eskualdeko eta atzerriko ahultasun komertzialaren ondorioz, nahiz eta 2013a %4,6 inguru hobetzea espero den.\nErresuma Batua da negozio-bidaien gastuetan bigarren herrialdea, eta %2,7ko igoera izango du bere mugen barruan. Hala ere, atzerrira begira, gastua %2,8 jaitsiko da, aurtengo udako Joko Olinpikoetan gora egin arte. 2013. urtean, Erresuma Batuak bidaia horietan 42.100 milioi dolarreko gastua (33.350 milioi euro)% 4 gehiago berreskuratzea espero da; barne-ibilbideetan, berriz,% 5 igo litezke, eta nazioartekoetan,% 2.\nFrantzian, GBTAk aurreikusten du bidaia korporatibo horietarako dirua %0,6 jaitsiko dela, 36.300 milioi dolarrera arte, nahiz eta 2013an %3,3 berreskuratuko den 37.400 milioi dolarrekin (29.639 milioi euro). Igoera hori %5,1eko bidaia nazionalek bultzatuko dute, nazioartekoek baino %0,3 gehiago.\nItaliak ditu aurreikuspen negatiboenak; izan ere, aurten negozio-bidaien gastua %0,5 jaitsiko da, baina 2013an %0,8 33.300 milioi dolarreraino (26.360 milioi euro). Beherakadarik bortitzena barne-mailan gertatuko da (%5,2); nazioarteko irteerak, berriz, %3,2 murriztuko dira aurten, eta %1,9, 2013an.\n2012 erorketa Espainia negocios-eu